**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 10 Φεβρουαρίου 2025, ημέρα Δευτέρα και ώρα 15.10΄, στην Αίθουσα **Γερουσίας** του Μεγάρου της Βουλής,συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου της, κυρίου Απόστολου Βεσυρόπουλου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Κύρωση Κώδικα εμμέσων φόρων επί των συναλλαγών του πεδίου εφαρμογής του Κώδικα Φορολογικής Διαδικασίας, καθώς και λοιπών εμμέσων φόρων».

Στη συνεδρίαση παρέστησαν ο Υφυπουργός Εθνικής Οικονομίας και Οικονομικών, κ. Χρίστος Δήμας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Ελευθέριος Αυγενάκης, Διονυσία – Θεοδώρα Αυγερινοπούλου, Απόστολος Βεσυρόπουλος, Γεώργιος Βλάχος, Χρήστος Δερμεντζόπουλος, Θεοχάρης (Χάρης) Θεοχάρης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Άννα Καραμανλή, Θεόδωρος Καράογλου, Γεώργιος Καρασμάνης, Εμμανουήλ (Μάνος) Κόνσολας, Γεώργιος Κοτρωνιάς, Νεοκλής Κρητικός, Αθανάσιος Λιούτας, Δημήτριος Μαρκόπουλος, Παναγιώτης (Νότης) Μηταράκης, Θεοδώρα (Ντόρα) Μπακογιάννη, Ξενοφών (Φώντας) Μπαραλιάκος, Χρήστος Μπουκώρος, Μιχαήλ (Μιχάλης) Παπαδόπουλος, Ιωάννης Πασχαλίδης, Ευστράτιος (Στράτος) Σιμόπουλος, Ασημίνα Σκόνδρα, Κωνσταντίνος Σκρέκας, Ιωάννης Τραγάκης, Ελένη-Μαρία (Μιλένα) Αποστολάκη, Παύλος Γερουλάνος, Μιχαήλ Κατρίνης, Παρασκευάς (Πάρις) Κουκουλόπουλος, Δημήτριος Μπιάγκης, Χριστίνα Σταρακά, Όλγα Γεροβασίλη, Γεώργιος Καραμέρος, Βασίλειος Κόκκαλης, Χαράλαμπος (Χάρης) Μαμουλάκης, Κωνσταντίνος Μπάρκας, Νικόλαος Παππάς, Νικόλαος Καραθανασόπουλος, Βασίλειος Μεταξάς, Νικόλαος Παπαναστάσης, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Ευτυχία (Έφη) Αχτσιόγλου, Ευκλείδης Τσακαλώτος, Ανδρέας Βορύλλας, Σπυρίδων Τσιρώνης, Αλέξανδρος Καζαμίας, Ελένη Καραγεωργοπούλου, Αθανάσιος Χαλκιάς, Κυριακή Μάλαμα και Μάριος Σαλμάς.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα.

Αρχίζει η συνεδρίαση της Διαρκούς Επιτροπής Οικονομικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Κύρωση Κώδικα εμμέσων φόρων επί των συναλλαγών του πεδίου εφαρμογής του Κώδικα Φορολογικής Διαδικασίας, καθώς και λοιπών εμμέσων φόρων».

Στη συνεδρίαση παρίσταται ο Υφυπουργός Εθνικής Οικονομίας και Οικονομικών κ. Χρίστος Δήμας.

Τον λόγο έχει ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΟΥ»)**: Κύριε Πρόεδρε, θα ήθελα να πω κάτι επί της διαδικασίας, εάν γίνεται. Θα μας πείτε πόσες συνεδριάσεις της Επιτροπής θα έχουμε προτού φτάσουμε στην Ολομέλεια;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**:Είναι μία συνεδρίαση της Επιτροπής και αύριο πάμε στην Ολομέλεια, όπως είπαμε και στη Διάσκεψη των Προέδρων, γιατί είναι Κύρωση Κώδικα, κωδικοποίηση.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΟΥ»)**: Ευχαριστώ. Η Πλεύση Ελευθερίας καταθέτει ότι διαφωνεί με αυτή τη διαδικασία. Θεωρούμε ότι θα έπρεπε να υπάρχουν συνεδριάσεις της Επιτροπής για τέσσερις φορές και να καλέσουμε και τους φορείς σε ακρόαση, διότι το νομοσχέδιο αφορά ένα τεράστιο φάσμα φόρων που έχει μεγάλο αντίκτυπο πάνω στην κοινωνία και γι’ αυτό το λόγο καταθέτουμε την αντίρρησή μας.

Ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**:Πολύ ωραία.

Το λόγο έχει ο κ. Μηταράκης.

**ΠΑΝΑΓΙΩΤΗΣ (ΝΟΤΗΣ) ΜΗΤΑΡΑΚΗΣ (Εισηγητής της Πλειοψηφίας)**: Κύριε Πρόεδρε, κυρίες και κύριοι συνάδελφοι, με μεγάλη έκπληξη ακούω την παρέμβαση της Πλεύσης Ελευθερίας. Είναι απόλυτα σεβαστή η άποψή τους, αλλά η κωδικοποίηση υφιστάμενης νομοθεσίας που δεν εισάγει νέες διατάξεις, κατά πάγια κοινοβουλευτική πρακτική, επειδή δεν υπάρχουν νέες διατάξεις, συζητείται σε μία συνεδρίαση, αλλά κυρίως, κυρίες και κύριοι συνάδελφοι, αντιλαμβάνομαι ότι αυτό το θέμα έχει ήδη συζητηθεί στη Διάσκεψη των Προέδρων. Κατά συνέπεια παρέλκει η επαναφορά του στην Επιτροπή, αφού έχει συζητηθεί στο επίπεδο της Διάσκεψης.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**:Είναι, επαναλαμβάνω, κωδικοποίηση υφιστάμενων διατάξεων.

Τον λόγο έχει ο κ. Υφυπουργός.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών)**: Συμπληρώνοντας αυτά που είπε ο Εισηγητής, αξιότιμε κύριε συνάδελφε να σας πω ότι το να μπαίναμε στη διαδικασία να συζητούσαμε κάτι το οποίο έχει περάσει από την Κεντρική Επιτροπή Κωδικοποίησης και δεν επιδέχεται καμία αλλαγή, ούτε σε συντελεστή, ούτε σε πολιτική, δηλαδή ακόμα κι εάν κάναμε την ακρόαση των φορέων θα ήταν και λίγο υποκριτικό, διότι δεν μπορούμε να αλλάξουμε ούτε κάποια λέξη. Είναι καθαρά και μόνο κωδικοποίηση.

Άρα, η Βουλή όταν είναι μόνο κωδικοποίηση, είθισται και έχει μία συνεδρίαση στην Επιτροπή και μετά στην Ολομέλεια.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**:Ευχαριστούμε, κύριε Υφυπουργέ.

Εισερχόμαστε στον κύκλο των τοποθετήσεων των Εισηγητών και των Ειδικών Αγορητών. Όποιος άλλος συνάδελφος επιθυμεί να λάβει τον λόγο, παρακαλώ να ενημερώσει τη Γραμματεία της Επιτροπής.

Τον λόγο έχει ο Εισηγητής της Πλειοψηφίας, κ. Παναγιώτης Μηταράκης.

**ΠΑΝΑΓΙΩΤΗΣ (ΝΟΤΗΣ) ΜΗΤΑΡΑΚΗΣ (Εισηγητής της Πλειοψηφίας)**: Ευχαριστώ πολύ, κύριε Πρόεδρε, κυρίες και κύριοι συνάδελφοι.

Η Κυβέρνηση προχωρά σταθερά στην κωδικοποίηση της ελληνικής νομοθεσίας της φορολογικής νομοθεσίας, διευκολύνοντας τους πολίτες και τις επιχειρήσεις.

Με την επανασύσταση της Κεντρικής Επιτροπής Κωδικοποιήσεων, που υπάγεται στη Γενική Γραμματεία Νομικών και Κοινωνικών Θεμάτων, με το ν. 4622/2019 τέθηκε η βάση για μια πολύ ολοκληρωμένη προσπάθεια κωδικοποίησης διατάξεων, που είχαν ψηφιστεί προηγούμενα έτη και προηγούμενες δεκαετίες και όπως βλέπουμε από τις ετήσιες εκθέσεις της Επιτροπής από το 2020 έως σήμερα, έχουν ολοκληρωθεί 19 κωδικοποιήσεις.

Η κωδικοποίηση του δικαίου αποτελεί πρακτική καλής νομοθέτησης, η οποία συντείνει στην ασφάλεια δικαίου και αποτελεί βάση για τον περαιτέρω εκσυγχρονισμό της κείμενης νομοθεσίας.

Με το παρόν νομοσχέδιο κωδικοποιούνται οι υφιστάμενες διατάξεις 12 νομοθετημάτων, που αφορούν το ψηφιακό τέλος συναλλαγών που θεσπίστηκε με το νόμο 5135 του 2024, με τον φόρο συγκέντρωσης κεφαλαίου του νόμου 1676 του 1986, στον φόρο ασφαλίστρων του νόμου 3492 του 2006, στο τέλος ανθεκτικότητα στην κλιματική κρίση του νόμου 4389 του 2016, στο τέλος συνδρομητών κινητής τηλεφωνίας το νόμο 4389 του 2016, στο τέλος συνδρομητικής τηλεόρασης του νόμου 4389 το 2016, στον ειδικό φόρο ειδών πολυτελείας του 3833 του 2010, στο τέλος διενέργειας παιγνίων με παιγνιόχαρτα του νόμου 2517 του 1997, στην εισφορά δακοκτονίας του αναγκαστικού νόμου 112 του 1967, στο τέλος πλοίων αναψυχής και ημερόπλοιων του νόμου 4211 του 2013 και στα τέλη κυκλοφορίας οχημάτων του νόμου 2367 του 1953, όπως ισχύει σήμερα.

Η κωδικοποίηση γίνεται χωρίς να επέρχονται ουσιαστικές μεταβολές επ’ αυτών, όπως βεβαιώνει και η Έκθεση του Γενικού Λογιστηρίου του Κράτους και για να προλάβω οποιοδήποτε σχόλιο περί νέων φόρων, το παρόν νομοσχέδιο δεν αλλάζει απολύτως τίποτα, δεν επιβάλλει κανένα καινούργιο νόμο, απλώς διευκολύνει την ανάγνωση της υφιστάμενης νομοθεσίας.

Το παρόν σχέδιο νόμου Κώδικα Έμμεσων Φόρων επί των συναλλαγών του πεδίου εφαρμογής του Κώδικα Φορολογικής Διαδικασίας, καθώς και λοιπών έμμεσων φόρων, αποτελείται από 63 άρθρα, κατανεμημένα σε 10 κεφάλαια και στόχο έχει, πρώτον, να αποδώσει τις κωδικοποιημένες διατάξεις κάθε φορολογίας, με τρόπο εύληπτο και συστηματοποιημένο.

Δεύτερον, να άρει τις γλωσσικές και ορολογικές ασυνέπειες και αναντιστοιχίες.

Τρίτον, να απαλείψει σειρά από διατάξεις, είτε διότι έχουν καταργηθεί σιωπηρά από νεότερες ή διότι πλέον εκλείπουν ή έχουν καταργηθεί ρητά οι προϋποθέσεις εφαρμογής τους.

Τέταρτον, να παραλείψει από την εισαγωγή στον Κώδικα διατάξεις που έχουν εξαντλήσει το ρυθμιστικό τους περιεχόμενο και πέμπτον, να εναρμονίσει την χρησιμοποιούμενη ορολογία κάθε βιβλίου, με την ορολογία του Κώδικα Φορολογικής Δικαιοσύνης, που πρόσφατα κυρώθηκε.

Τα πλεονεκτήματα της προτεινόμενης κωδικοποίησης είναι προφανή.

Πρώτον, βελτιώνουν την ποιότητα του ρυθμιστικού πλαισίου.

Δεύτερον, προσφέρουν καλύτερη ενημέρωση και προστασία των φορολογούμενων.

Τρίτον, προσφέρουν μεγαλύτερη διαφάνεια, αύξηση των εσόδων και μείωση των δαπανών και εξοικονόμηση χρόνου μέσω της αποτελεσματικότερης νομοθεσίας.

Τέταρτο, συμβάλλουν στην τόνωση της ανταγωνιστικότητας και ενισχύουν την κοινωνική πρόνοια.

Στόχος του οικονομικού επιτελείου της Κυβέρνησης είναι η άσκηση μιας κοινωνικά δίκαιης φορολογικής πολιτικής, η οποία συμβάλλει στον υγιή ανταγωνισμό μεταξύ των επιχειρήσεων. Μειώνει το φορολογικό βάρος στους πολίτες και στις επιχειρήσεις, βοηθάει στην έρευνα και στην καινοτομία και προφανώς, φροντίζει να συλλέγει τα φορολογικά έσοδα.

Καταλυτικής σημασίας για την Κυβέρνηση αποτελεί η καταπολέμηση της κοινωνικά άδικης φοροδιαφυγής. Μέτρα όπως η διασύνδεση των ταμειακών μηχανών με τα POS που αποτελούσε επίτευξη ενός από τα βασικά ορόσημα του Ταμείου Ανάκαμψης και Ανθεκτικότητας, η υποχρεωτική χρήση POS σε πρόσθετους κλάδους, η εκτίναξη της χρήσης των ηλεκτρονικών συναλλαγών, η βελτίωση των εισοδημάτων των πολιτών, η αύξηση της απασχόλησης και η έκτακτη εισφορά στα διυλιστήρια, βοήθησαν τη χώρα μας να πετύχει υπεραπόδοση φορολογικών εσόδων το 2024.

Όχι, μέσω της ακρίβειας ή του πληθωρισμού, όπως συζητήσαμε στον Προϋπολογισμό και λανθασμένα διατείνει η αντιπολίτευση, καθώς τονίζω ότι ο ρυθμός αύξησης του πληθωρισμού είχε προβλεφθεί στον Προϋπολογισμό του 2024 και η υπεραπόδοση στόχων δεν σχετίζεται με αυτόν.

Ούτε η Κυβέρνηση προχωρά στην εισαγωγή κάποιων νέων φόρων ή στην αύξηση υφιστάμενων φορολογικών συντελεστών και αυτή η υπεραπόδοση, κυρίες και κύριοι συνάδελφοι, των φορολογικών εσόδων μας επιτρέπει να ενισχύσουμε περαιτέρω την άμυνα, την παιδεία, την υγεία, τους αγρότες, τους συνταξιούχους, το Πρόγραμμα Δημοσίων Επενδύσεων.

Ενισχύσαμε κοινωνικά ευαίσθητους τομείς, όπως οι εφημερίες των γιατρών και το επίδομα γέννησης.

Υπάρχει μια συζήτηση για τους φόρους και λανθασμένα λέει η αντιπολίτευση ότι αυξήθηκαν οι φόροι. Αντίθετα και αυτό είναι πάρα πολύ σημαντικό να το τονίσουμε, κύριε Υπουργέ, είναι ότι οι φόροι μειώνονται σταθερά ως ποσοστό του ΑΕΠ. Είναι ενδεικτικό ότι η χώρα μας το 2023 σε σχέση με το ‘22 εμφάνισε τη μεγαλύτερη μείωση φορολογικών βαρών στην Ευρωπαϊκή Ένωση, καθώς από 42,8% οι φόροι ως ποσοστό του ΑΕΠ αυτοί μειώθηκαν στο 40,7%. Μέσα σε πέντε χρόνια έχουμε κάνει 72 μειώσεις φόρων και εισφορών, εκ των οποίων, οι 23 αφορούν μειώσεις έμμεσων φόρων.

Επίσης, πάρα πολύ σημαντικό, και αυτό συζητήθηκε έντονα συζήτηση του προϋπολογισμού, μειώνεται η συμβολή των έμμεσων φόρων στο μείγμα των συνολικών φορολογικών εσόδων. Το 2019 οι έμμεσοι φόροι αντιστοιχούσαν στο 67% της συνολικής φορολογίας. Σήμερα αυτό έχει μειωθεί στο 62%. Άρα, σήμερα ο πολίτης πληρώνει λιγότερα και σε άμεσους και έμμεσους φόρους και ταυτόχρονα έχουν αυξηθεί τα εισοδήματα.

Αύξηση έχουμε δει στα έσοδα από τους φόρους νομικών προσώπων, αυτά έχουν υπερδιπλασιαστεί σε σχέση με το 2019, ως αποτέλεσμα της ανάπτυξης της ελληνικής οικονομίας και της φιλοεπενδυτικής πολιτικής, που ακολουθεί η Κυβέρνηση.

Να σημειώσω ότι στην κατεύθυνση της προαγωγής της έρευνας και της καινοτομίας η Κυβέρνηση με τον πρόσφατα ψηφισθέντα φορολογικό νομοσχέδιο προχώρησε σε γενναιόδωρες εκπτώσεις από το φορολογητέο εισόδημα για τις δαπάνες επιστημονικής και τεχνολογικής έρευνας, καθώς, και για την εισφορά κεφαλαίων σε κεφαλαιουχικές εταιρείες οι οποίες είναι καταχωρημένες στο Εθνικό Μητρώο Νεοφυών Επιχειρήσεων.

Θέλω να τονίσω, κλείνοντας, ότι το 2025 η χώρα μας προχωράει με ένα ακόμα αποφασιστικό βήμα προς το μεγάλο εθνικό στόχο, που είναι η ουσιαστική σύγκλιση των εισοδημάτων της Ελλάδας με την Ευρωπαϊκή Ένωση, καλύπτοντας κενά δεκαετιών, λανθασμένες πολιτικές επιλογές, ξεπερνώντας με βιώσιμο τρόπο τις αρνητικές επιπτώσεις των μνημονίων και κοιτώντας το μέλλον με αισιοδοξία.

Από το 2019 κάναμε ουσιαστικά και μετρήσιμα βήματα προόδου, σε κάποιους τομείς άλματα μπροστά, χωρίς να παραγνωρίζουμε, και σίγουρα χωρίς έπαρση, τις δυσκολίες που εξακολουθούν να βιώνουν οι συμπολίτες μας.

Επηρεασμένοι από αλλεπάλληλες κρίσεις, αλλά μπορώντας πλέον με αξιοπιστία η Κυβέρνηση της Νέας Δημοκρατίας, ο Πρωθυπουργός ο Κυριάκος Μητσοτάκης, να υλοποιήσει πολιτικές σύνεσης, ανάπτυξης και κοινωνικής συνοχής. Καθώς το 2025 σε σχέση με το 2019, το ΑΕΠ θα είναι αυξημένο κατά 62 δισ. ευρώ ή 34%. Το χρέος είναι μειωμένο κατά 36 ποσοστιαίες μονάδες και έχοντας απομακρυνθεί από τη δεκαετή οικονομική κρίση και αναπτύσσει την επενδυτική βαθμίδα. Ο προϋπολογισμός του ‘25 προβλέπει μείωση φόρων άνω του 1,1 δισ. ευρώ.

Μειώνουμε τον ΕΝΦΙΑ κατά 20% σε ασφαλισμένες κατοικίες, μειώνουμε τις ασφαλιστικές εισφορές, κατά μία ποσοστιαία μονάδα, καταργούμε το τέλος επιτηδεύματος για το σύνολο των ελεύθερων επαγγελματιών και όλων όσων εργάζονται με μπλοκάκι. Αξίζει να σημειώσουμε ότι γι’ αυτό το Τέλος το 2019 πληρώναμε μισό δισ. ευρώ. Μονιμοποιούμε την επιστροφή του Ειδικού Φόρου Κατανάλωσης στο αγροτικό πετρέλαιο.

Κυρίες και κύριοι συνάδελφοι η Κυβέρνηση προχωρά συνολικά σε πολιτική μείωσης φορολογικών βαρών, αύξησης των ουσιαστικών εισοδημάτων, αύξησης της απασχόλησης και με το παρόν νομοσχέδιο την κωδικοποίηση έμμεσων φόρων συμβάλλει στη βελτίωση του επενδυτικού κλίματος.

Καλώ τα κόμματα να ψηφίσουν την κωδικοποίηση.

Σας ευχαριστώ πολύ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε, κύριε συνάδελφε, και για την τήρηση του χρόνου.

Συνεχίζουμε με τον Ειδικό Αγορητή της Κ.Ο. «Συνασπισμός Ριζοσπαστική Αριστερά- Προοδευτική Συμμαχία», τον κ. Χαράλαμπο Μαμουλάκη, να του ευχηθούμε «χρόνια πολλά, πολύχρονος, συνάδελφε, επειδή είναι ο Εισηγητής της Πλειοψηφίας ο κ. Παρασκευάς Κουκουλόπουλος έχει Επίκαιρη Ερώτησή στην Ολομέλεια, θα προηγηθούν κάποιοι συνάδελφοι και θα πάρει το λόγο στη συνέχεις.

Τον λόγο έχει ο κ. Μαμουλάκης.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»)**: Σας ευχαριστώ, κύριε Πρόεδρε.

Πριν εισέλθω στην τοποθέτησή μου επί της σημερινής συζήτησης για την κύρωση του Κώδικα Έμμεσων Φόρων επί των Συναλλαγών του Πεδίου Εφαρμογής του Κώδικα Φορολογικής Διαδικασίας, θα ήθελα να θέσω μία πρόταση επί τάπητος στην Επιτροπή μας και σε εσάς προσωπικά, ως Πρόεδρο της Επιτροπής Οικονομικών Υποθέσεων της Βουλής. Να θέσω την αναγκαιότητα μιας πρωτοβουλίας που θα πρέπει να λάβει η Επιτροπή, μία πρωτοβουλία που θα εδράζεται στην προσπάθεια φαντάζομαι μαζί με την Τράπεζα της Ελλάδος για σύσταση Επιτροπής γύρω από το Φορολογικό Σύστημα. Μια Επιτροπή η οποία θα διέπεται προφανώς από πολιτικούς, από ακαδημαϊκούς, από οικονομικούς και κοινωνικούς επιστημονικούς φορείς με στόχο να καταλήξει σε ένα πόρισμα που θα μπορεί να παρακολουθείται η υλοποίησή του και είναι και μία, αν μη τι άλλο, ευκαιρία να επικαιροποιήσουμε το νέο πλαίσιο που υπάρχει σε επίπεδο φορολογικής πολιτικής, διότι αλλάζουν δραματικά οι συνθήκες, οι πληθωριστικές πιέσεις είναι εδώ, δεν έχουν φύγει για 4ο - 5ο χρόνο και δυστυχώς η χώρα μας είναι μία χώρα με τους υψηλότερους φορολογικούς συντελεστές, ειδικά σε επίπεδο έμμεσων φόρων.

Επί όλων αυτών των ζητημάτων νομίζω μια πρωτοβουλία της Επιτροπής, θα ήταν στη σωστή κατεύθυνση, προφανώς όχι κατά μόνας, αλλά, αν μη τι άλλο, νομίζω ότι είναι κάτι το οποίο πρέπει να το δει η Διαρκής Μόνιμη Επιτροπή και είναι μια πρόταση από την πλευρά της Αντιπολίτευσης, που νομίζω ότι μπορεί να βοηθήσει στην ωρίμανση πολλών συνθηκών.

Τώρα μπαίνοντας κατευθείαν στο ζήτημα που ήρθαμε να συζητήσουμε εδώ, προφανώς ένα σχέδιο νόμου που κατατέθηκε, κυρώνεται στο σύνολό του, με τη διαδικασία που αναφέρατε και εσείς των Κωδίκων, ως Κώδικας Έμμεσων Φόρων επί Συναλλαγών.

Πιο συγκεκριμένα, κωδικοποιούνται οι υφιστάμενες διατάξεις του νόμου 5135/2024, του ν.1676/1986, του ν. 3942/2006, καθώς επίσης του ν. 2579/1998 και οι επακόλουθοι νόμοι 4389/2016, 3833/2010 που είναι για κάθε Τέλος Διενέργειας Κινητής Τηλεφωνίας, Ειδικός Φόρος Ειδών Πολυτελείας, Παίγνιο και Παιγνιόχαρτα κ.ο.κ..

Το σχέδιο νόμου περιλαμβάνει δύο άρθρα, όπου το πρώτο αφορά στην κύρωση και το δεύτερο ουσιαστικά στην έναρξη ισχύος.

Ο Κώδικας αποτελείται από 10 βιβλία, προκειμένου για κάθε είδος φορολογίας.

Αναφορικά με το πρώτο άρθρο μία κύρωση Κώδικα Έμμεσων Φόρων επί των Συναλλαγών του Πεδίου Εφαρμογής του Κώδικα Φορολογικής Διαδικασίας, καθώς και των λοιπών Έμμεσων Φόρων.

Στο βιβλίο Πρώτο για το Ψηφιακό Τέλος Συναλλαγής έχουμε να επισημάνουμε ως ΣΥΡΙΖΑ δύο - τρία σημεία. Για παράδειγμα, σημειώνεται ότι στα εν λόγω άρθρα του νόμου 5135/2024 ο ΣΥΡΙΖΑ – ΠΡΟΟΔΕΥΤΙΚΗ ΣΥΜΜΑΧΙΑ, είχε ψηφίσει «παρών», αφού επί της ουσίας δεν επήλθε κάποια αλλαγή ως προς τη φιλοσοφία του Τέλους Χαρτοσήμου, παρά μόνο υπό την έννοια της ψηφιακής προσέγγισης, μιας ψηφιοποίησης όμως, που κατά πως δρομολογείται, αντικαθιστά την έγχαρτη γραφειοκρατία με την ψηφιακή. Παράλληλα, ο ν.5135/2024 δεν περιλαμβάνει ρυθμίσεις μεταρρυθμιστικές με ανταποδοτικό χαρακτήρα, που να μειώνουν τη γραφειοκρατία και το διοικητικό κόστος, κάτι που να βελτιώνει το κλίμα ενίσχυσης της επιχειρηματικότητας. Είναι ένα στοιχείο κριτικής που νομίζω, ότι πέρα από εύστοχο, πρέπει να βρει και ευήκοα ώτα.

Αναφορικά με το βιβλίο Δεύτερο, το Φόρο Συγκέντρωσης Κεφαλαίων, νομίζω ότι πρόκειται συνοπτικά για τον φόρο που επιβάλλεται σε εμπορικές εταιρείες και κοινοπραξίες, συνεταιριστικές οργανώσεις και υποκαταστήματα εταιρειών με καταστατική έδρα σε τρίτο κράτος εκτός Ευρωπαϊκής Ένωσης για συγκεκριμένες πράξεις με συντελεστή φόρου 0,2% επί της φορολογητέας αξίας. Από το φόρο απαλλάσσονται μεταξύ άλλων και οι αγροτικές συνεταιριστικές οργανώσεις.

Στο βιβλίο Τρίτο έχουμε το Φόρο Ασφαλίστρων, μια διαδικασία με το κείμενο και τις απαλλαγές για τον φόρο των ασφαλίστρων.

Στο βιβλίο Τέταρτο, το Τέλος Ανθεκτικότητας στην Κλιματική Κρίση, εδώ νομίζω ότι υπάρχει ένα ζήτημα εξόχως σημαντικό, υπό την έννοια ότι το σχετικό τέλος επιβάλλεται ανά ημερήσια χρήση και ανά δωμάτιο ή διαμέρισμα κατά τους μήνες Απρίλιος – Οκτώβριος ή κύρια ξενοδοχειακά καταλύματα, σε ενοικιαζόμενα επιπλωμένα δωμάτια, σε ακίνητα που διατίθενται μέσω βραχυχρόνιας μίσθωσης, σε αυτοεξυπηρετούμενα καταλύματα, τουριστικές επιπλωμένες επαύλεις και κατοικίες.

Παράλληλα, προβλέπεται ότι στο Πρόγραμμα Φυσικών Καταστροφών του Εθνικού Σκέλους του Προγράμματος Δημοσίων Επενδύσεων (Π.Δ.Ε.), εγγράφονται ετησίως αντίστοιχες πιστώσεις των εσόδων, που εκτιμάται να εισπραχθούν από την επιβολή του Τέλους Ανθεκτικότητας, ένα τέλος, το οποίο όμως διέπεται από μία λάθος προσέγγιση, δεν μπορεί να είναι κάτι οριζόντιο, αλλά πρέπει ανά περιοχή και ανά φέρουσα οικονομική ικανότητα του καθενός από αυτούς που επιχειρούν, να κατηγοριοποιηθεί. Έχουμε ασκήσει και κριτική στη δημόσια σφαίρα γύρω από αυτό.

Βιβλίο πέμπτο, «Τέλος συνδρομητών κινητής και σταθερής τηλεφωνίας, τέλος συνδρομητικής τηλεόρασης», είναι διαδικασίες που έχουν αναφερθεί, προηγουμένως.

Βιβλίο έκτο, «Ειδικός φόρος σε είδη πολυτελείας».

Βιβλίο έβδομο, «Ψυχαγωγικά τεχνικά παίγνια». Εδώ έχουμε μια κωδικοποίηση ουσιαστικά από την παράγραφο 1 έως και 6, 7 και 9 του άρθρου 8 του ν. 2515/1997 για τα ψυχαγωγικά τεχνικά παίγνια. Μια παρατήρηση είναι το εξής: Ότι ο κόσμος αλλάζει δραματικά και ο κόσμος του ηλεκτρονικού παιγνίου, του ηλεκτρονικού τζόγου, να το πούμε απλά, φαίνεται να τρέχει πολύ πιο γρήγορα από τις εξελίξεις, που δημιουργεί η εκάστοτε πολιτεία, το εκάστοτε κράτος - μέλος της Ευρωπαϊκής Ένωσης. Εδώ νομίζω ότι θα πρέπει σίγουρα να καταφύγουμε και σε πρακτικές. Νομίζω ότι στην εποχή της Τεχνητή Νοημοσύνη «Artificial Intelligence», αν μη τι άλλο, θα πρέπει και το Υπουργείο Οικονομικών και οι αρμόδιοι φορείς, να ενισχύσουν και με προσωπικό, αλλά και με τεχνικά εργαλεία αυτή την προσπάθεια. Και το λέω, διότι βλέπετε πως αυξάνεται ο ηλεκτρονικός τζόγος στη χώρα μας, ειδικά στη διάρκεια του covid, αλλά στη μετά covid εποχή, έχει φτάσει αδιανόητα σε δυσθεώρητα ύψη. Και όχι μόνο αυτό, αλλά δεν καρπώνεται και η πολιτεία τα οφέλη, που θα μπορούσε να είχε γύρω από την εκάστοτε φορολόγηση, διότι τα πολλά τρικ των εταιρειών, πολλές μη έχουσες και την αρμόδια, απαραίτητη αδειοδότηση, αλλά λειτουργούν τριγωνικά μέσω άλλων χωρών της Ευρωπαϊκής Ένωσης, δυστυχώς, σε αυτή την περίπτωση. Είναι ένα πολύ σοβαρό ζήτημα και θέλω να το θίξω λίγο, γιατί ψηφιακά τεχνικά παίγνια εν έτει 2025, σημαίνει πολλά και, αν μη τι άλλο, εμφιλοχωρούν τεράστια κίνδυνοι για τη νέα γενιά.

Για την εισφορά δακοκτονίας, νομίζω ότι είναι ξεκάθαρη υπόχρεος στην καταβολή της εισφοράς για πωλούμενες ελιές ή οτιδήποτε άλλο, αναφέρεται, ανέρχεται στο 2%.

Βιβλίο Ένατο, «Τέλος πλοίων αναψυχής και ημερόπλοιων (ΤΕ.Π.Α.Η.)». Επίσης, εδώ κωδικοποιούνται κάποια ζητήματα. Νομίζω ότι στην περίπτωση εφάπαξ καταβολής του τέλους για χρονικό διάστημα 12 μηνών προβλέπεται έκπτωση 10% στο ωφελούμενο ποσό. Η υπόχρεος σε καταβολή είναι, πρώτον, ο πλοιοκτήτης ή ο εφοπλιστής του επαγγελματικού πλοίου αναψυχής ή του επαγγελματικού τουριστικού ημερόπλοιου, ή ο νόμιμος εκπρόσωπός του.

Για τα τέλη κυκλοφορίας, που όλους μας μας απασχολούν. Νομίζω ότι, επίσης, έχουμε συζητήσει τις αλλαγές όσον αφορά τα ύψη τους και πως κινήθηκαν στο βάθος των ετών.

Για τον Ευρωπαϊκό Κύκλο Οδήγησης (European Driving Cycle) και για επιβατικά αυτοκίνητα που ταξινομούνται για πρώτη φορά στην Ελλάδα ή σε άλλο κράτος - μέλος της Ευρωπαϊκής Ένωσης ή του Ευρωπαϊκού Οικονομικού Χώρου (Ε.Ο.Χ.) από την 1.1.2021 και εφεξής, υπάρχει ένα ζήτημα και θα το εξηγήσω περαιτέρω, με βάση τις τιμές εκπομπών διοξειδίου του άνθρακα «γραμμάρια CO2 ανά χιλιόμετρο» σύμφωνα με την Παγκοσμίως Εναρμονισμένη Διαδικασία Δοκιμής Ελαφρών Οχημάτων (Worldwide Light Test Procedure).

Παράλληλα, περιλαμβάνονται ρυθμίσεις που αφορούν στα οφειλόμενα τέλη για φορτηγά, αυτοκίνητα, μοτοσικλέτες και λεωφορεία. Υπόχρεος στην καταβολή των τελών είναι ιδιοκτήτης αυτοκινήτου οχήματος και ο έλεγχος των οφειλόμενων τελών γίνονται από τα όργανα της αστυνομικής αρχής.

Εδώ μία παρατήρηση, λοιπόν, γύρω από τα οχήματα. Επίσης, σε μία ραγδαία, καλπάζουσα τεχνολογία στον χώρο της παραγωγής αυτοκινήτων, με το υδρογόνο «ante portas», με την ηλεκτροκίνηση να κυριαρχεί, τουλάχιστον, στην υπόλοιπη Ευρώπη και τα ντιζελοκίνητα, βενζινοκίνητα ακόμα φυσικά να υπάρχουν στους δρόμους. Νομίζω ότι θα απαιτείτο μια πιο στοχευμένη, που θα μπορούσε να λάβει χώρα σε δεύτερη φάση, αξιολόγηση και συνάρτηση με ακρίβεια της εκπομπής των ρύπων με τα τέλη, όπως στη λογική του «pay as you throw», που έχουμε στα στερεά και υγρά απόβλητα και καλώς, το έχουμε, γιατί είναι μία Ευρωπαϊκή Οδηγία. Νομίζω κάτι τέτοιο στοχευμένο θα πρέπει να υπάρξει και εδώ, γιατί είναι λίγο πιο γενικό και υπάρχουν αδικίες.

Τώρα, κλείνοντας, δεν θέλω να καταχραστώ το χρόνο, νομίζω είναι, όπως αναφέρθηκε, προηγουμένως, μία κύρωση Κωδικών, που ήδη έχουμε τοποθετηθεί επ’ αυτών. Κάτι κρίσιμο, όμως, που νομίζω ότι πρέπει να το λάβει υπ’ όψιν της η πλειοψηφία και αναφέρομαι και σε σας, κύριε Εισηγητά της Πλειοψηφίας, κ. Μηταράκη. Είναι αυτό το οποίο φαντάζομαι έχει εισέλθει στη γνώση πολλών εξ ημών, είναι αυτή η προειδοποίηση (warning) που η ιδία η Ευρωπαϊκή Επιτροπή εξέδωσε και τη χώρα μας. Και αναφέρομαι φυσικά στα ζητήματα που αφορούν την φορολόγηση, η οποία επικρατεί στη χώρα και νομίζω ότι θα έπρεπε να μας θορυβήσει περισσότερο απ’ ό,τι έχει συμβεί.

Μιλάω για την ανεφάρμοστη Οδηγία της Ευρωπαϊκής ‘Ένωσης, καταθέσαμε και επίκαιρη ερώτηση επ’ αυτού, όπου η Ευρωπαϊκή Επιτροπή εγκαλεί την Ελλάδα, γιατί δεν εφαρμόζει χαμηλούς συντελεστές ΦΠΑ όπως επιτάσσει η Οδηγία του 2022. Εδώ έρχεται ουσιαστικά η ίδια η Commission να εναρμονιστεί με τις τοποθετήσεις του ΣΥΡΙΖΑ και των υπόλοιπων κομμάτων της Αντιπολίτευσης, που μιλούσαμε, θεωρώ με έναν ήπιο και τεκμηριωμένο λόγο, για την αναγκαιότητα μείωσης αυτού του πολύ υψηλού φόρου προστιθέμενης αξίας που είναι και ό,τι πιο άδικο υπάρχει, διότι χτυπάει και ακουμπάει όλα τα εισοδήματα ανεξαρτήτως βαλαντίου, είτε ψηλών είτε χαμηλών. Όπως έχουμε πει πολλές φορές δεν υπάρχει τίποτα πιο άδικο σε αυτόν τον τόπο από την ισότιμη αντιμετώπιση άνισων ανθρώπων και πολιτών.

Άρα, με την πάγια και την διαχρονική στάση που έχουμε γύρω από τα ζητήματα της έμμεσης φορολογίας ως ΣΥΡΙΖΑ δηλώνουμε ότι θα καταψηφίσουμε την Κύρωση, γι’ αυτόν τον λόγο και όχι για άλλους τεχνικούς λόγους.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Τσοκάνης.

**ΧΡΗΣΤΟΣ ΤΣΟΚΑΝΗΣ (Ειδικός Αγορητής της Κ.Ο. « ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Συζητάμε σήμερα ένα νομοσχέδιο, που στην ουσία προσπαθεί να κωδικοποιήσει έμμεσους φόρους που φορτώνονται στις πλάτες του ελληνικού λαού, έμμεσους φόρους που φορτώθηκαν διαχρονικά από όλες τις κυβερνήσεις και τα κόμματα, μέσα από νομοσχέδια, μέσα από υπουργικές αποφάσεις, μέσα από την ορολογία «έξυπνοι φόροι», όπως οι φόροι της σταθερής, κινητής τηλεφωνίας και της συνδρομητικής τηλεόρασης, σε μια προσπάθεια να συλλέγονται από τον ελληνικό λαό ποσά για να επιστραφούν με τη μορφή επιδοτήσεων και επιχορηγήσεων στο κεφάλαιο.

Συζητάμε σε ένα περιβάλλον όπου οι αγρότες είναι στα μπλόκα και διεκδικούν την επιβίωσή τους, σε ένα περιβάλλον όπου μαθητές και φοιτητές κατέκλυσαν τη χώρα, όχι διεκδικώντας μόνο εδώ και τώρα να αποδοθούν ποινικές και πολιτικές ευθύνες σε όλους όσοι διαχρονικά οδήγησαν σε αυτό το έγκλημα, αλλά και το δικαίωμά τους στη δημόσια δωρεάν εκπαίδευση.

Βλέπουμε τους υγειονομικούς να παλεύουν νυχθημερόν και να δίνουν μάχες σε αντίξοες συνθήκες για να μπορέσουν να κρατήσουν τα νοσοκομεία και να σταθούν στο πλευρό των ασθενών. Βλέπουμε τους αυτοαπασχολούμενους να στενάζουν καθημερινά κάτω από τη λαιμητόμο του τεκμαρτού τρόπου φορολόγησης. Βλέπουμε μισθωτούς συνταξιούχους τη 16η και την 17η ημέρα του μήνα να βλέπουν το εισόδημά τους να εξανεμίζεται και να μην μπορούν να τα βγάλουν πέρα από την ακρίβεια.

Τα λέω αυτά, γιατί ακούσαμε εισηγητικά και τον εκπρόσωπο της Κυβέρνησης να αναφέρει ότι επιστρέφουν πίσω οι φόροι. Την ίδια στιγμή βλέπουμε ότι πράγματι οι φόροι επιστρέφουν πίσω, αλλά δεν επιστρέφουν στον ελληνικό λαό, επιστρέφουν με τη μορφή επιδοτήσεων και επιχορηγήσεων στο μεγάλο κεφάλαιο. Μόνο ένα τρισεκατομμύριο ήταν οι επιδοτήσεις στις μεγάλες εταιρείες ενέργειας τα τελευταία δύο χρόνια σε όλη την Ευρωπαϊκή Ένωση.

Θα σας φέρω ένα κλασικό παράδειγμα για το «ΣΠΙΤΙ ΜΟΥ 2» για να καταλάβετε, και να καταλάβει και ο ελληνικός λαός, πώς επιστρέφει πίσω η φορολογία μέσω του Ταμείου Ανάκαμψης, πώς επιστρέφει με τη μορφή επιδοτήσεων στο κεφάλαιο, επιδοτούμενος ο τόκος που ένας νέος ή μια νέα σήμερα θα πάει να πάρει ένα δάνειο. Στην ουσία, δηλαδή, τα χρήματα του ελληνικού λαού τα δίνουμε στις τράπεζες για να μην τους λείψει τίποτα, προκειμένου να παρέχουν ένα δάνειο με μειωμένο επιτόκιο, χωρίς να ζημιωθεί η τράπεζα, με χρήματα του ελληνικού λαού και μόλις έρθουμε σε ένα περιβάλλον καινούργιας οικονομικής κρίσης πάλι οι τράπεζες με το περιβάλλον που υπάρχει και έχει αναπτυχθεί θα ξαναπάρουν μέσα από τις κατασχέσεις και τους πλειστηριασμούς τα σπίτια των εργαζομένων.

Θα πρέπει να μην ξεχνάμε ότι αυτή η κωδικοποίηση που γίνεται και σήμερα, την οποία εμείς καταψηφίζουμε, γίνεται σε ένα περιβάλλον που έχουμε πει. Δεν ξέρω, δεν ακούμε τα ίδια πράγματα, δεν ενημερωνόμαστε για τα ίδια ζητήματα; Το ΔΝΤ ήρθε και είπε - εκτός από συγχαρητήρια στην Κυβέρνηση για την εισπραξιμότητα, για τη συλλογή εσόδων και συγχαρητήρια στον Πρωθυπουργό της χώρας - φόρο στην παιδεία, την υγεία, την πρόνοια, φόρο στον αθλητισμό, φόρο στον πολιτισμό, αύξηση των συντελεστών του ΦΠΑ, προκειμένου να εξοικονομήσουμε 1 δισεκατομμύριο, για τις ανάγκες της πολεμικής βιομηχανίας, για τις ανάγκες της θωράκισης του κεφαλαίου μπροστά στο ενδεχόμενο μια νέας καπιταλιστικής κρίσης. Ήρθε και έδωσε συγχαρητήρια στην Ελληνική Κυβέρνηση πράγματι για τη συλλογή των φόρων, φόρους που τους πλήρωσε ο ελληνικός λαός, έμμεσους και άμεσους, γιατί σήμερα οι άμεσοι και έμμεσοι φόροι καταβάλλονται κατά 95% από μισθωτούς, συνταξιούχους, ελεύθερους επαγγελματίες, βιοπαλαιστές, αγρότες και κατά 5% από το μεγάλο κεφάλαιο. Αυτοί δηλαδή που καρπώνονται το 90% του πλούτου, πληρώνουν μόλις το 5% του φόρου. Παραδείγματος χάρη, αναβαλλόμενος φόρος τραπεζών. Οι τραπεζίτες διαχρονικά δεν πληρώνουν φόρο, με αυτή τη διάταξη που ψηφίστηκε στα χρόνια του μνημονίου από όλους σας. Λέω ψέματα ή αλήθεια; Αλήθεια είναι.

Δεύτερο ζήτημα, αφορολόγητο των εφοπλιστών. Βρέθηκε ποτέ καμία Κυβέρνηση να τα βάλει με το εφοπλιστικό κεφάλαιο εκτός από το να του εξασφαλίσει προνόμια, επιδοτήσεις στις μετακινήσεις των πλοίων του, λιμάνια και όλες τις παροχές που χρειάζεται; Κανείς δεν τα έβαλε. Να μιλήσουμε για τους στρατηγικούς επενδυτές, οι οποίοι απολαμβάνουν φορολογική και ασφαλιστική ασυλία και προνομιακό περιβάλλον για να επενδύσουν; Τι άλλο είπε το ΔΝΤ, τι άλλο είπε ο ΟΑΣΑ, τι άλλο λέει η Ευρωπαϊκή Ένωση και το κεφάλαιο, τα μονοπώλια και οι πολυεθνικές; Ότι θα πρέπει να προχωρήσουμε σε τσάκισμα των δικαιωμάτων, σε συρρίκνωση των εισοδημάτων, σε επιδείνωση του βιοτικού επιπέδου των εργαζομένων, σε μείωση όλων των κοινωνικών παροχών, για να εξασφαλίσουν ακριβώς πόρους για το μεγάλο κεφάλαιο.

Τι λέει η Έκθεση Dranghi για τη μετατροπή της οικονομίας σε πολεμική οικονομία; Προβλέπει ότι η Ευρωπαϊκή Ένωση θα πρέπει να ξοδέψει πάνω από 500 δισεκατομμύρια τα επόμενα χρόνια για τις ανάγκες της πολεμικής βιομηχανίας, ότι θα πρέπει να αυξηθεί – μας λέει ο πρόεδρος των Ηνωμένων Πολιτειών - στο 5% του Ακαθάριστου Εθνικού Προϊόντος για τις ανάγκες τις πολεμικές και τις νατοϊκές οι δαπάνες σε κάθε προϋπολογισμό, τις οποίες στρατιωτικές δαπάνες έχετε ψηφίσει σχεδόν όλοι. Ξοδεύουμε ή δεν ξοδεύουμε σήμερα πάνω από 500.000 ευρώ για να συντηρούμε τη φρεγάτα Ύδρα στην Ερυθρά Θάλασσα; Το ανέχεστε ή δεν το ανέχεστε όλοι; Έτσι λοιπόν οι έμμεσοι φόροι, για να είμαστε καθαροί, αποτελούν μία αυθαίρετη προσαύξηση επί της αξίας των εμπορευμάτων και των συναλλαγών, που επιβαρύνουν κυρίως την εργατική τάξη και τα λαϊκά στρώματα καθώς μισθωτοί, άνεργοι, συνταξιούχοι, μικροί αυτοαπασχολούμενοι και βιοπαλαιστές αγρότες, ξοδεύουν το σύνολο του εισοδήματός τους στην αγορά καταναλωτικών προϊόντων. Μια αύξηση στους έμμεσους φόρους - και θυμηθείτε το, αυτή η κωδικοποίηση προχωράει προκειμένου να διευκολύνεται οποιαδήποτε κυβέρνηση διαχειρίζεται την εξουσία του κεφαλαίου μέσα στο Κοινοβούλιο - θα επιβαρύνει τις τιμές, θα μειώνει ανάλογα το διαθέσιμο εισόδημα και την αγοραστική δύναμη των καταναλωτών.

Έχουμε αδικίες σήμερα, οι οποίες δεν αντιμετωπίζονται;

Φυσικά.

Πρώτον, υπάρχει τιμαριθμοποίηση της κλίμακας των επιδομάτων ενοικίου στέγασης, επιδομάτων του παιδιού, επιδομάτων στη θέρμανση, επιδομάτων στο κοινωνικό τιμολόγιο του ρεύματος, στο επίδομα αλληλεγγύης;

Καμία.

Έχουμε περικοπές αυτών των επιδομάτων λόγω των μικρών πενιχρών αυξήσεων των μισθωτών και των συνταξιούχων;

Έχουμε.

Έχουμε περικοπές αυτών των επιδομάτων λόγω της επιβολής του άδικου ληστρικού φόρου της τεκμαρτής φορολόγησης;

Έχουμε.

Έχουμε άλλες τέτοιες αδικίες καθημερινά;

Φυσικά.

Επιβάλλεται φόρος με τη μορφή προστίμου, λόγω της μη χρήσης με την κάρτα και τις ψηφιακές συναλλαγές στους μισθωτούς συνταξιούχους αλλά και τους ελεύθερους επαγγελματίες και μάλιστα για εισοδήματα που ουδέποτε απέκτησαν;

Φυσικά και έχουμε. Βγαίνει η Κυβέρνηση σήμερα και λέει ότι όσοι κάνουν έγκυρα τη φορολογική τους δήλωση, θα έχουν έκπτωση φόρου στο εισόδημα τους.

Εμείς λέμε να υπάρχει έκπτωση φόρου, η οποία να αγγίζει και το 10%, αλλά να δίνεται σε όλους όσοι υποβάλλουν τη φορολογική τους δήλωση, μέχρι την τελευταία ημέρα και προθεσμία των φορολογικών δηλώσεων. Και να δούμε αυτή έκπτωση φόρου 10% να συνοδεύει και να επιβάλλεται ακόμα και σε αυτούς που προπληρώνουν –μισθωτούς, συνταξιούχους, μικρούς αυτοαπασχολούμενους - καθ’ όλη τη διάρκεια του έτους, με το 3% ή 20%, το οποίο τούς παρακρατείται.

Υιοθετούμε, σε όλες τους τις διαστάσεις, τα αιτήματα που, καιρό τώρα, το κίνημα των μικρών αυτοαπασχολούμενων, αλλά και οι Ενώσεις Λογιστών, μεταφέρουν κατά καιρούς, μέσα σε αυτόν εδώ το χώρο. Όπως έχει να κάνει, για παράδειγμα, με την αύξηση του αφορολόγητου στις 12.000 ευρώ, με 3.000 ευρώ για κάθε παιδί, η οποία μάλιστα θα πρέπει να αναπροσαρμόζεται και κατ’ έτος, με την τιμαριθμοποίηση όλων των επιδομάτων, με τη στελέχωση και ενίσχυση όλων των νέων Υπηρεσιών –ΚΕΦΟΔΕ, ΚΕΒΕΙΣ, ΚΕΦΟΚ κτλ.

Δεν το βάζουμε σαν παράπονο. Επιβάλλεται, σήμερα, να λυθεί το πρόβλημα του να περιμένει κάποιος 2, 3 ή 4 μήνες, προκειμένου να εξυπηρετηθεί για μια πολύ απλή διαδικασία λόγω της κατάργησης των Δ.Ο.Υ. Μιλάμε για την κατάργηση, σήμερα, της προκαταβολής φόρου, η οποία επανέρχεται -απευθύνομαι στη Νέα Δημοκρατία. Μπορεί να καταργήθηκε το Τέλος Επιτηδεύματος, αλλά επανήλθε η προκαταβολή φόρου στα προγενέστερα ποσοστά. Αυτό πρέπει να καταργηθεί για τους μικρούς αυτοαπασχολούμενους επαγγελματίες.

Βάζουμε το ζήτημα για την κατάργηση των προστίμων, στο Μητρώο των πραγματικά δικαιούχων, που επιβάλλεται αδίκως στις επιχειρήσεις και τους μικρούς αυτοαπασχολούμενους.

Επίσης, η Κυβέρνηση πρέπει να δει πολύ σοβαρά την κατάργηση των προστίμων. Μάλιστα, έχει σχέση και με τους άμεσους φόρους των 250 ευρώ και των 500 ευρώ, για ποσά, τα οποία είναι μηδαμινά, της τάξεως των 10 ευρώ, των 5 ευρώ, των 8 ευρώ, Τέλος πλαστικής σακούλας, Τέλος για τα καλαμάκια, Φόρος Μισθωτών Υπηρεσιών, ένα πολύ μικρό ποσό που δεν αποδόθηκε. Αν αυτό είναι μέχρι τα 250 ευρώ -λέμε εμείς- όταν είναι απλογραφικά και μέχρι τα 500 ευρώ όταν είναι διπλογραφικά Βιβλία, να μην επιβάλλεται εφάπαξ πρόστιμο, αλλά μόνο η προσαύξηση.

Πολύ σημαντικό είναι και να οριστικοποιηθεί, επιτέλους - άσχετα αν δεν εφαρμοζόταν- η κατάργηση του Τέλους Συναλλαγών στα Σωματεία, τους Συλλόγους και τις Ενώσεις.

Έχουμε πολλά να πούμε και πολλά ζητήματα να αναδείξουμε, που έχουν να κάνουν και με τη διάρκεια των Φορολογικών Δηλώσεων που, θεωρούμε ότι, πρέπει να είναι 5μηνη και χωρίς το μήνα Αύγουστο, που πρέπει να είναι μήνας μη δηλωτικών υποχρεώσεων. Όπως και με ρύθμιση οφειλών, με κατάργηση τόκων και προστίμων και ρύθμιση στις 120 δόσεις, που θα διευκολύνουν και δεν θα ξεπερνούν το 10% του ετήσιου εισοδήματος κάθε αυτοαπασχολουμένου, εργαζόμενου, συνταξιούχου, βιοπαλαιστή, αγρότη.

Πολύ μεγάλη σημασία έχει το ζήτημα της κατάργησης του ΕΝΦΙΑ, όπως και της κατάργησης της υποχρέωσης της ασφάλισης των αυτοκινήτων, που βρίσκονται σε ακινησία ή των επιχειρήσεων ή ακόμα και του κινήτρου που δίνεται προκειμένου να μειωθεί ο ΕΝΦΙΑ. Επειδή ακριβώς το κράτος είναι ανήμπορο να αντιμετωπίσει φωτιές, πλημμύρες, σεισμούς και καταστροφές, έρχεται να φορτώσει, στους εργαζόμενους, τους μισθωτούς, τους συνταξιούχους και τους αυτοαπασχολούμενους, τα βάρη της ατομικής ευθύνης.

Για όλους αυτούς τους λόγους και πολλούς παραπάνω, καταψηφίζουμε το νομοσχέδιο της Κυβέρνησης.

Καλούμε τον ελληνικό λαό, μέσα από τον οργανωμένο αγώνα του, να διεκδικήσει και να επιβάλει, σήμερα, την ικανοποίηση των σύγχρονων λαϊκών αναγκών, μέσα από τη σύμπλευση του με το Κ.Κ.Ε. και μέσα από τον οργανωμένο αγώνα του και την πάλη του ενάντια στα μονοπώλια και τις πολυεθνικές.

Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς ευχαριστούμε, κύριε συνάδελφε.

Τον λόγο έχει τώρα ο Ειδικός Αγορητής της Κοινοβουλευτικής Ομάδας «Ελληνική Λύση- ΚΥΡΙΑΚΟΣ ΒΕΛΟΠΟΥΛΟΣ» κ. Στυλιανός Φωτόπουλος. Ορίστε, κύριε συνάδελφε.

**ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ- ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ, κύριε Πρόεδρε.

Καλούμαστε, σήμερα, να συζητήσουμε το προτεινόμενο σχέδιο νόμου του Υπουργείου Εθνικής Οικονομίας και Οικονομικών, με τίτλο «Κύρωση Κώδικα εμμέσων φόρων επί των συναλλαγών του πεδίου εφαρμογής του Κώδικα Φορολογικής Διαδικασίας, καθώς και λοιπών εμμέσων φόρων».

Πρώτα απ’ όλα, θα ήθελα να ξεκινήσω με τη διαπίστωση ότι η απουσία ρυθμιστικού προγραμματισμού, η προχειρότητα της νομοπαρασκευαστικής διαδικασίας και η υποταγή του νομοθετικού έργου στις μικροπολιτικές σας επιδιώξεις είναι ο κανόνας. Ειδικά τα χρόνια της διακυβέρνησής σας, τα φαινόμενα αυτά εντάθηκαν, με αποτέλεσμα να έχουμε απομακρυνθεί πλήρως από τη θεσμική και αναγκαία κανονικότητα της καλής και αποτελεσματικής νομοθέτησης.

Δεν υπάρχει σωστή ενημέρωση και διαβούλευση και οι πολίτες δεν μπορούν να παρακολουθήσουν τον τρόπο λειτουργίας της Βουλής και κυρίως το νομοθετικό της έργο. Οι εκθέσεις που συνοδεύουν τα νομοσχέδια είναι πολλές φορές ελλιπείς και ανεπεξέργαστες, ειδικά εκείνες που αφορούν τις επιπτώσεις των ρυθμίσεων, τροπολογίες κατατίθενται μέχρι και λίγο πριν την ψήφιση του νομοσχεδίου πολλές φορές και δεν συνοδεύονται από Έκθεση του Γενικού Λογιστηρίου του Κράτους, ενώ οι νομοτεχνικές βελτιώσεις που γίνονται κατά τη συζήτηση στις Επιτροπές ή στην Ολομέλεια, πολλές φορές τροποποιούν την ουσία της προτεινόμενης διάταξης.

Αποτέλεσμα όλων των παραπάνω, είναι πολλές φορές οι βουλευτές να πληροφορούμαστε την τελευταία στιγμή για σχέδια νόμων, όπως συνέβη εν προκειμένω. Ο αιφνιδιασμός προκαλεί ανασφάλεια δικαίου, δημιουργώντας καταστάσεις που δεν αρμόζουν σε ένα σύγχρονο Κράτος Δικαίου. Η ζωτική, για τη Δημοκρατία μας, ενδυνάμωση και μεταρρύθμιση των θεσμών, προϋποθέτει να τερματίσουμε όλα όσα τους ευτελίζουν. Θα περιμέναμε να φέρνατε εσπευσμένα προς κύρωση τις δύο κοινοτικές Οδηγίες που αφορούν στη μείωση του Φ.Π.Α. σε συγκεκριμένα αγαθά και υπηρεσίες, καθώς και στην απαλλαγή των μικρών επιχειρήσεων από το Φ.Π.Α., τις οποίες έχετε καθυστερήσει να ενσωματώσετε στην ελληνική έννομη τάξη.

Πρόκειται, αφενός για την Οδηγία 542 του 2022, που αφορά στην ευρύτερη χρήση μειωμένων συντελεστών Φ.Π.Α.- ακόμα και μηδενικών- για βασικά προϊόντα και η Οδηγία αυτή θα μπορούσε να επιτρέψει τη μείωση του Φ.Π.Α. σε τρόφιμα, ποτά, φάρμακα, ιατρικό εξοπλισμό, μεταφορές, βιβλία, ηλιακούς συλλέκτες, καθώς και άλλες κατηγορίες και αφετέρου, την Οδηγία 285 του 2020, που αφορά στην απαλλαγή από τον Φ.Π.Α. των μικρών επιχειρήσεων, αυξάνοντας σημαντικά το όριο του ετήσιου τζίρου που επιτρέπει στην πώληση αγαθών και υπηρεσιών χωρίς Φ.Π.Α.. Η Οδηγία δίνει τη δυνατότητα για απαλλαγή μικρών επιχειρήσεων με ετήσιο τζίρο έως και 85.000 ευρώ, ενώ σήμερα στην Ελλάδα το όριο αυτό είναι μόλις 10.000 ευρώ.

Η καθυστέρηση στην ενσωμάτωση των Οδηγιών αυτών, αποτελεί πλήγμα για την ελληνική επιχειρηματικότητα, καθώς χάνει τη δυνατότητα να στηρίξει τις μικρές επιχειρήσεις και να μειώσει το κόστος βασικών αγαθών και υπηρεσιών για τους καταναλωτές, καταδεικνύοντας με τον πιο εμφατικό τρόπο, ότι η δημοσιονομική σας πολιτική έχει αποκλειστικά και μόνο φοροεισπρακτικό στόχο, αγνοώντας επιδεικτικά τις ανάγκες της κοινωνίας και του Έλληνα πολίτη.

Πολλές φορές έχουμε επισημάνει από αυτό το βήμα, την ανάγκη κωδικοποίησης της φορολογικής νομοθεσίας, προκειμένου να διευκολυνθεί ο εφαρμογής του δικαίου και να εγκαθιδρυθεί η σχέση εμπιστοσύνης του πολίτη προς το κράτος, στόχοι που αποτελούν πάγια θέση της Παράταξής μας.

Το σύγχρονο πλαίσιο για τη ρυθμιστική διακυβέρνηση, σε εθνικό και ευρωπαϊκό επίπεδο, έχει αναδείξει μια σειρά από αρχές, διαδικασίες, μέσα και πρότυπα καλής νομοθέτησης. Κρίσιμες συνιστώσες της βελτίωσης της ποιότητας της νομοθεσίας, συνιστούν η κωδικοποίηση και η αναμόρφωση του δικαίου. Η ουσιαστική αξιοποίηση των εργαλείων αυτών και η αποτελεσματική εφαρμογή των σχετικών πολιτικών, απαιτούν, αφενός τη συντονισμένη δράση των δημόσιων φορέων που εμπλέκονται στην νομοπαραγωγική και κανονιστική διαδικασία και αφετέρου, την ανάπτυξη εξειδικευμένης πληροφοριακής υποδομής για την υποστήριξή της και την εξασφάλιση των απαραίτητων συνεργασιών. Η καλή νομοθέτηση επιτάσσει την προσαρμογή του νόμου στις πραγματικές καταστάσεις και στις διαρκώς μεταβαλλόμενες οικονομικές και κοινωνικές συνθήκες.

Η κωδικοποίηση είναι ειδική διαδικασία, με στόχο τη συστηματική συγκέντρωση στο κωδικοποιητικό κείμενο, όλων των διατάξεων νομοθετικού ή κανονιστικού χαρακτήρα, όπως ισχύουν. Θέτει, λοιπόν, μια συνολική συγκέντρωση και όχι μια αποσπασματική παράθεση νομοθετικών διατάξεων, όπως συμβαίνει εν προκειμένω, με συνέπεια, τα αποτελέσματα να είναι τα ακριβώς αντίθετα από αυτά που διακηρύττει η αιτιολογική έκθεση, ήτοι η ανασφάλεια Δικαίου και οι αναχρονιστικές πρακτικές.

Η συστημική και συνολική εικόνα της κωδικοποίησης επιτάσσει τη συγκέντρωση και ταξινόμηση όλων των έμμεσων φόρων που επιβάλλονται και ισχύουν στην ελληνική έννομη τάξη, διότι σε αντίθετη περίπτωση, το τρίπτυχο, «πολυνομίας, κακονομίας και γραφειοκρατίας», βλάπτει δραματικά το κράτος Δικαίου, δυσχεραίνει τις προοπτικές οικονομικής ανάπτυξης της χώρας, διογκώνει την ύλη των δικαστηρίων, γεγονός το οποίο, μαζί με άλλους παράγοντες, συντείνει στην καθυστέρηση της απονομής Δικαιοσύνης. Οδηγείται, τέλος, η χώρα σε καθεστώς ανασφάλειας Δικαίου, πράγμα που αποθαρρύνει τους εγχώριους και ξένους επενδυτές.

Ειδικότερα, το προτεινόμενο σχέδιο Κώδικα, αποτελεί κωδικοποίηση των διατάξεων δώδεκα συνολικά νομοθετημάτων περί φορολογίας, χωρίς να επέρχονται ουσιαστικές μεταβολές επί αυτών, εκ των οποίων, οι δέκα αφορούν σε κωδικοποίηση νομοθεσίας περί έμμεσων φορολογιών επί των συναλλαγών του πεδίο εφαρμογής του Κώδικα Φορολογικής Διαδικασίας και συγκεκριμένα: Του ψηφιακού τέλους συναλλαγής- το οποίο αντικατέστησε το προηγούμενο τέλος χαρτοσήμου- του φόρου στη συγκέντρωση κεφαλαίων, του φόρου ασφαλίστρων, του τέλους ανθεκτικότητας στην κλιματική κρίση- που διαδέχτηκε τον φόρο διαμονής- του τέλους συνδρομητών κινητής τηλεφωνίας, του τέλους συνδρομητών σταθερής τηλεφωνίας, του τέλους στη συνδρομητική τηλεόραση, του ειδικού φόρου ειδών πολυτελείας, του τέλους διενέργειας παιγνίων με παιγνιόχαρτα, της εισφοράς δακοκτονίας και δύο, οι οποίες αφορούν, η πρώτη στην κωδικοποίηση της νομοθεσίας περί του τέλους πλοίων αναψυχής και ημερόπλοιων και η δεύτερη, των τελών κυκλοφορίας.

Το ανωτέρω ρυθμιστικό πλαίσιο διακρίνεται από την αποσπασματικότητα και έλλειμμα συνέχειας και διάρκειας. Η επικαιροποίηση των κωδικοποιημένων νομοθετημάτων είναι ανεπαρκής ενώ, είναι εμφανές ότι η νομική πληροφορία παραμένει κατακερματισμένη και αποσπασματική. Ως εκ τούτου, ούτε οι πολίτες ούτε οι επιχειρήσεις θα είναι σε θέση με εύχρηστο τρόπο να γίνονται κοινωνοί έγκυρης και τεκμηριωμένης φορολογικής ύλης. Είναι αξιοσημείωτη η εσκεμμένη εκ μέρους σας, υποβάθμιση της σπουδαιότητας του υπό συζήτηση Κώδικα. Ενώ, η αιτιολογική έκθεση αναφέρει ότι η παρούσα κωδικοποίηση αφορά τους φορολογούμενους και ειδικότερα στους εφαρμοστές και ερμηνευτές της φορολογικής νομοθεσίας, Διοίκηση και Δικαστήρια.

Εντούτοις, η συζήτηση του σχεδίου νόμου διεξάγεται στα πλαίσια μίας μόνο συνεδρίασης, χωρίς να τηρηθεί η διαδικασία των τριών συνεδριάσεων και κυρίως, χωρίς να λάβει η χώρα, η ακρόαση φορέων όπως η Ομοσπονδία Φοροτεχνικών, η Ένωση Διοικητικών Δικαστών και οι Συνδικαλιστικοί Φορείς της ΑΑΔΕ, οι κατ’ εξοχήν, εφαρμοστές και ερμηνευτές της φορολογικής νομοθεσίας.

Διατηρούμε, λοιπόν, έντονες επιφυλάξεις ως προς την τήρηση των αρχών της καλής νομοθέτησης, όπως αυτή εξειδικεύεται με την αρχή της ανοιχτής διαδικασίας και της διαφάνειας. Εκφράζουμε την έντονη απογοήτευσή μας, ενόψει μιας χαμένης ευκαιρίας για μια συστηματική κωδικοποίηση όλων των έμμεσων φόρων, διαψεύδοντας τις ελπίδες για τη διαμόρφωση ενός πιο υγιούς και ορθολογικού φορολογικού συστήματος.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Προέδρος της Επιτροπής):** Ευχαριστούμε κύριε συνάδελφε.

Συνεχίζουμε με τον Ειδικό Αγορητή της Κ.Ο. «ΝΕΑ ΑΡΙΣΤΕΡΑ» τον κ. Ευκλείδη Τσακαλώτο. Κύριε συνάδελφε, έχετε τον λόγο.

Στο σημείο αυτό έγινε β’ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Ελευθέριος Αυγενάκης, Διονυσία – Θεοδώρα Αυγερινοπούλου, Απόστολος Βεσυρόπουλος, Γεώργιος Βλάχος, Χρήστος Δερμεντζόπουλος, Θεοχάρης (Χάρης) Θεοχάρης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Άννα Καραμανλή, Θεόδωρος Καράογλου, Γεώργιος Καρασμάνης, Εμμανουήλ (Μάνος) Κόνσολας, Γεώργιος Κοτρωνιάς, Νεοκλής Κρητικός, Αθανάσιος Λιούτας, Δημήτριος Μαρκόπουλος, Παναγιώτης (Νότης) Μηταράκης, Θεοδώρα (Ντόρα) Μπακογιάννη, Ξενοφών (Φώντας) Μπαραλιάκος, Χρήστος Μπουκώρος, Μιχαήλ (Μιχάλης) Παπαδόπουλος, Ιωάννης Πασχαλίδης, Ευστράτιος (Στράτος) Σιμόπουλος, Ασημίνα Σκόνδρα, Κωνσταντίνος Σκρέκας, Ιωάννης Τραγάκης, Ελένη-Μαρία (Μιλένα) Αποστολάκη, Παύλος Γερουλάνος, Μιχαήλ Κατρίνης, Παρασκευάς (Πάρις) Κουκουλόπουλος, Δημήτριος Μπιάγκης, Χριστίνα Σταρακά, Όλγα Γεροβασίλη, Γεώργιος Καραμέρος, Βασίλειος Κόκκαλης, Χαράλαμπος (Χάρης) Μαμουλάκης, Κωνσταντίνος Μπάρκας, Νικόλαος Παππάς, Νικόλαος Καραθανασόπουλος, Βασίλειος Μεταξάς, Νικόλαος Παπαναστάσης, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Ευτυχία (Έφη) Αχτσιόγλου, Ευκλείδης Τσακαλώτος, Ανδρέας Βορύλλας, Σπυρίδων Τσιρώνης, Αλέξανδρος Καζαμίας, Ελένη Καραγεωργοπούλου, Αθανάσιος Χαλκιάς, Κυριακή Μάλαμα και Μάριος Σαλμάς.

**ΕΥΚΛΕΙΔΗΣ ΤΣΑΚΑΛΩΤΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Ευχαριστώ κ. Πρόεδρε.

Έχουμε μπροστά μας ένα νομοσχέδιο κωδικοποίησης, οπότε όπως είδατε και από τους προηγούμενους ομιλητές γίνεται διεύρυνση συζήτησης, γιατί το θέμα είναι αρκετά τεχνικό και πώς γίνεται μια κωδικοποίηση.

Επιτρέψτε μου όμως, να πω κάτι για τη διαδικασία που με ανησυχεί πάρα πολύ για την κωδικοποίηση, αλλά γενικότερα για το κράτος. Σας έχω μιλήσει στο παρελθόν, αρκετές φορές για μια διαδικασία μωροποίησης του κράτους. Μάλιστα στον κ. Υπουργό είχα συστήσει για τα Χριστούγεννα, να πάρει το βιβλίο της κυρίας Mazzuccato “The big con”. H κυρία Mazzuccato εξηγεί πως στην περίοδο του νεοφιλελευθερισμού έχουμε έναν περιορισμό του κράτους, έναν περιορισμό των δυνατοτήτων του κράτους, έναν περιορισμό της εκπαίδευσης των δημοσίων υπαλλήλων υπέρ τους, υπέρ του ιδιωτικού τομέα.

Εμένα με ανησυχεί όταν για κωδικοποίηση πρέπει να χρησιμοποιήσεις ιδιωτικά apps, ότι υπάρχει δηλαδή, υπεργολαβία σε πράγματα που θα έπρεπε να ήταν βασικό στοιχείο του κράτους. Καταλαβαίνω ότι αυτό, άρχισε με το νεοφιλελευθερισμό και στην Ελλάδα χειροτέρεψε με το addition rule μετά από τα μνημόνια, που 5 δημόσιοι υπάλληλοι φεύγανε και μόνο ένας μπορούσε να προσληφθεί. Χάθηκε πολύ μεγάλη γνώση, χάθηκε πολύ μεγάλη εμπειρία και δεν βλέπω αυτή η Κυβέρνηση να ανησυχεί γι’ αυτό. Δεν βλέπω, δηλαδή, μια Κυβέρνηση που καταλαβαίνει, η συνεχής χρήση υπεργολαβίας δουλειές υπέρ του ιδιωτικού τομέα και η συρρίκνωση του δημόσιου τομέα.

Πρώτον, δημιουργεί υπηρεσίες αμφιβόλου ποιότητας, αλλά πιο πολύ απ’ αυτό σημαίνει, ότι σε οποιαδήποτε διαπραγμάτευση το κράτος είναι σε αδύνατη σχέση με τον ιδιωτικό τομέα. Φαντάζομαι κύριε Υπουργέ, ότι αυτό δεν είναι λάθος, είναι στόχος σας. Σας ενδιαφέρει το κράτος να μην έχει διαπραγματευτική ισχύ ενάντια στον ιδιωτικό τομέα.

Πάντως, η μωροποίηση του κράτους η μή επένδυση στους δημοσίους υπαλλήλους, στη δυνατότητά τους να κάνουν σημαντικές έρευνες κωδικοποίησης, αφού αυτό είναι που συζητάμε, είναι νομίζω ένα πρόβλημα που θα το βρίσκουμε συνεχώς μπροστά μας και αναιρεί οποιαδήποτε συζήτηση για επιτελικό κράτος.

Γιατί, ένα κανονικό επιτελικό κράτος, που δεν ήταν μόνο για να μοιράζει δουλειές στον ιδιωτικό τομέα, θα χρειαζόταν δημοσίους υπαλλήλους με ισχυρές γνώσεις, με ισχυρή άποψη, με τη δυνατότητα να μπορεί να διαπραγματευτεί με τον ιδιωτικό τομέα.

Βέβαια, η κωδικοποίηση είναι καλό πράγμα αν και μόνο αν είναι μια διαδικασία που θα συνοδευτεί με την απλοποίηση. Δηλαδή, ένα από τα προβλήματα που έχουν μπει εδώ και ίσως πολύ παραπάνω από τα 20 χρόνια, είναι ότι στην Ελλάδα έχουμε πολυνομοθεσία και αυτό δεν το λύνει η κωδικοποίηση. Μπορεί να βοηθήσει, αν έχουμε μια Κυβέρνηση με στόχο να απλοποιήσει τα νομοσχέδια που υπάρχουν, τους κανόνες που υπάρχουν, τις ρυθμίσεις που έχουμε. Εδώ έχουμε έναν Υπουργό Δικαιοσύνης που θεωρεί ότι οι διάφοροι κώδικες είτε πολιτικής δικονομίας είτε ποινικοί κώδικες μπορεί να αλλάζουν κάθε μήνα. Δηλαδή, ο εξευτελισμός του ποινικού πλαισίου στην ουσία. Και πρέπει να αποφύγουμε να έχουμε ένα οικονομικό επιτελείο που θεωρεί ότι οι νόμοι και οι ρυθμίσεις που αντιμετωπίζουν οι πολίτες, οι επιχειρήσεις και αυτές αλλάζουν κάθε λίγο και λιγάκι και κανένας δεν ξέρει το πλαίσιο.

Όταν, κύριε Υπουργέ, εγώ ήμουν Υπουργός Οικονομικών και πήγαινα στα διάφορα funds, για να αγοράσουν τα ομόλογα, παρόλο τη δικιά σας ιδεολογία που εξέφρασε ο εισηγητής σας, για χαμηλούς φόρους και πώς αυτοί θα βοηθήσουν την ανάπτυξη, το βλέπουμε αυτό πόσο καλά πάει, λέγανε, παρ’ όλο που ήταν επενδυτές, ότι πιο πολλοί από χαμηλούς φόρους, προφανώς πιο κοντά σε εσάς ήταν σε αυτό από εμάς, υπέρ των χαμηλών φόρων είτε σταθερών φόρων, σταθερού πλαισίου.

Αυτό που ενοχλεί τους επενδυτές και κάνει δύσκολη τη δουλειά τους είναι να ξέρουν ότι οποιοδήποτε ρυθμιστικό πλαίσιο μπορεί να αλλάξει ανά πάσα στιγμή. Ιστορικά δε, αν θέλετε να ξέρετε μια άποψη γιατί η Ελλάδα παραδοσιακά είχε τόσο μεγάλο τραπεζικό κεφάλαιο, εφοπλιστικό κεφάλαιο, ήταν ότι πάντα από εποχής οθωμανικού κράτους ο ιδιωτικός τομέας αντιμετώπιζε αυθαιρεσία. Οπότε αν αντιμετωπίζεις ένα αυθαίρετο πλαίσιο, ένα πελατειακό πλαίσιο που χρειάζεσαι να έχεις κονέ, να το πούμε λαϊκά, για να αλλάξει κάτι, βάζεις στο κεφάλαιό σου είτε στο εφοπλιστικό είτε στο τραπεζικό γιατί μπορείς να το κινήσεις. Ενώ άμα έχεις ένα εργοστάσιο, αν αλλάξουν οι κανόνες, είναι δύσκολα τα πράγματα.

Άρα, η κωδικοποίηση χρειάζεται να είναι η αρχή μιας συζήτησης σοβαρής απλοποίησης, που θα βοηθήσει και να είναι μια αρχή μιας συζήτησης πως το φορολογικό σύστημα πραγματικά μπορεί να βοηθήσει το αναπτυξιακό μοντέλο, το κοινωνικό μοντέλο. Δεν θα επεκταθώ σε αυτό, μου κάνει φοβερή εντύπωση αν πραγματικά ο κύριος Μηταράκης πιστεύει ότι αυτοί οι φόροι και με αυτό το φορολογικό σύστημα θα αντιμετωπίσουμε την κλιματική κρίση, τις υποδομές που χρειάζεται να έχουμε για να μην έχουμε και άλλες επιπτώσεις. Αν όντως θα μπορέσει να αντιμετωπίσει την κατάσταση στα νοσοκομεία, αν όντως θα μπορέσει να αντιμετωπίσει την παιδεία μας και την κατάσταση στα πανεπιστήμια, αν όντως μπορεί να αντιμετωπίσει τα τραίνα, εκτός από τη συζήτηση που γίνεται τώρα για τα Τέμπη, είναι εγκαταλειμμένος ο σιδηρόδρομος στην Ελλάδα, δηλαδή πραγματικά πιστεύει ο κ. Μηταράκης ότι με αυτή τη φορολογική πολιτική θα υπάρχουν οι πόροι για να μπορέσουμε να αντιμετωπίσουμε αυτά τα μεγάλα ζητήματα;

Η συζήτηση για τη φορολογία, αν θέλετε να γίνει, πρέπει να γίνει με σοβαρούς όρους. Αν γίνεται με όρους να κλείνουμε το μάτι ότι ο ιδιωτικός τομέας μπορεί να κάνει ότι θέλει, όποτε θέλει, με οποιοδήποτε τρόπο θέλει, τότε να συνεχίσετε μόνοι σας, αλλά η σοβαρή συζήτηση για τη φορολογία είναι ποια είναι τα βασικά προβλήματα που αντιμετωπίζει η ελληνική κοινωνία και δεν έχω πει ούτε τα μισά. Δεν έχω μιλήσει καν για την ερήμωση της χώρας, για τον πολιτισμό που χρειάζεται για να επενδύσουμε αν είναι ο κόσμος να μείνει σε με μέρη μακριά από τα μεγάλα αστικά κέντρα. Τότε πρέπει να το κάνουμε με αυτούς τους όρους.

Αυτή τη στιγμή, η φορολογική πολιτική της Νέας Δημοκρατίας, έχει δύο στόχους, ένα να βοηθήσει τα μεγάλα συμφέροντα και δεύτερον, να δημιουργήσει ένα μπλοκ δυνάμεων που θα τους έχει κοντά στο 30%. Αυτό μπορεί ή μπορεί να μη δουλέψει για τη Νέα Δημοκρατία, αλλά για την Ελλάδα, σίγουρα δεν δουλεύει.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο Ειδικός Αγορητής της Κοινοβουλευτικής Ομάδας «Δημοκρατικό Πατριωτικό Κίνημα» “ΝΙΚΗ” τον κ. Ανδρέα Βορύλλα.

**ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ» “ΝΙΚΗ”):** Ευχαριστώ, κύριε Πρόεδρε, κύριε Υπουργέ, κυρίες και κύριοι συνάδελφοι. Η Κυβέρνηση, φέρει προς συζήτηση νομοσχέδιο με στόχο την κωδικοποίηση μιας ομάδας δέκα έμμεσων φόρων, όπως του ψηφιακού τέλους συναλλαγής, του φόρου συγκέντρωση κεφαλαίων, του φόρου ασφαλίστρων, του τέλους ανθεκτικότητας στην κλιματική κρίση, το τέλος συνδρομητών κινητής και σταθερής τηλεφωνίας και διαφόρων άλλων έμμεσων φόρων.

Κατ’ αρχήν, το Κίνημά μας συμφωνεί ότι η κωδικοποίηση του δικαίου αποτελεί πρακτική καλής νομοθέτησης, που συντείνει στην ασφάλεια του δικαίου ως, ειδικότερη έκφανση της Αρχής του Κράτους Δικαίου, αλλά συνιστά και τη βάση για τον περαιτέρω εκσυγχρονισμό της κείμενης νομοθεσίας. Ωστόσο, δεν ξεχνάμε την πραγματικότητα, ότι ο μέσος όρος φόρων ως προς το ΑΕΠ στην Ελλάδα, είναι πολύ υψηλότερος από αυτόν της Ευρωπαϊκής Ένωσης. Στην Έκθεση του ΟΟΣΑ έτους 2024, προκύπτει ότι στην Ελλάδα, κυρίως οι έμμεσοι φόροι γεμίζουν τα κρατικά ταμεία.

Ειδικότερα για την Ελλάδα, ο λόγος φόρος προς ΑΕΠ μειώθηκε το 2023, στο 39,8% από 41,2% το 2022. Ο μέσος όρος στις χώρες του ΟΟΣΑ το 2023, ήταν 33,9% και 34% το 2022. Δηλαδή, στην Ελλάδα οι φόροι το 2023, ήταν κατά 5,9% και το 2022 κατά 7,2% μεγαλύτερες σε σχέση με το μέσο όρο των χωρών του ΟΟΣΑ.

Με τις Εκθέσεις του ο ΟΟΣΑ, επιβεβαιώνει ότι η χώρα μας, με ευθύνη της Κυβέρνησης Νέας Δημοκρατίας, ακολουθεί μια στρεβλή οικονομική πολιτική ρίχνοντας μεν το συνολικό ποσοστό των φόρων ως προς το ΑΕΠ, αλλά ανεβάζει το βαθμό εξάρτησης από τους έμμεσους φόρους και ειδικά από τον ΦΠΑ.

Η χώρα μας εξακολουθεί να εφαρμόζει ένα εντελώς διαφορετικό μείγμα φορολόγησης των πολιτών της σε σχέση με την υπόλοιπη Ευρώπη, επιμένοντας να συγκεντρώνει το μεγαλύτερο κομμάτι των δημοσίων εσόδων από τους έμμεσους φόρους και όχι, από τους άμεσους φόρους, όπως είναι ο φόρος εισοδήματος που θεωρητικά τουλάχιστον έχει το πλεονέκτημα της μεγαλύτερης αναλογικότητας, άρα και της μεγαλύτερης κοινωνικής δικαιοσύνης.

Η γενική αρχή που υποστηρίζει το Κίνημά μας, είναι η μείωση των φορολογικών βαρών και κυρίως, των έμμεσων φόρων που βαρύνουν αναλογικά περισσότερο τα πιο αδύναμα οικονομικά στρώματα της κοινωνίας μας.

Εμείς, υποστηρίζουμε ότι με την καταπολέμηση της φοροδιαφυγής και κυρίως με τον δραστικό περιορισμό της λαθρεμπορίας υγρών καυσίμων, θα μπορούσαμε να αυξήσουμε σημαντικά τα κρατικά έσοδα και να μειώσουμε τους έμμεσους φόρους. Θα θέλαμε να κάνουμε μια σύντομη αναφορά για μερικούς από τους έμμεσους φόρους που αφορά η παρούσα κωδικοποίηση.

Ξεκινάμε πρώτα από το ψηφιακό τέλος συναλλαγής που αντικατέστησε τον κώδικα τελών χαρτοσήμου. Στον Κρατικό Προϋπολογισμό του 2024, το σύνολο των φορολογικών εσόδων που προϋπολογίζονταν σε 5,6 δισ. ευρώ, ενώ τα έσοδα από τέλη χαρτοσήμου σε 355 εκατομμύρια ευρώ. Δηλαδή, τα τέλη χαρτοσήμου, αντιπροσωπεύουν μόλις το 0,63% του συνόλου των φορολογικών εσόδων. Τα παραπάνω ποσά, αποδεικνύεται ότι πρόκειται από φορολογικής απόψεως, για έναν ασήμαντο φόρο, ενώ σε άλλες χώρες αξιολογούνται οι φόροι για την αποδοτικότητά τους στην Ελλάδα, τέτοια πράγματα δεν συμβαίνουν. Δηλαδή, να αξιολογούνται οι φόροι σε σχέση με τα έσοδα που φέρνουν στα κρατικά ταμεία το κόστος είσπραξης τους, παραδείγματος χάριν, ψηφιακές πλατφόρμες τα διοικητικά κόστη και τη γραφειοκρατία που ενίοτε, προκαλούν στις επιχειρήσεις και στα νοικοκυριά.

Οι θέσεις του Κινήματός μας, είναι ότι η επιβολή ψηφιακού τέλους ορισμένες συναλλαγές, δεν έχει κανένα λόγο ύπαρξης και αποτελεί ένα απροκάλυπτο χαράτσι «οθωμανικής αντίληψης» και «βαναυσότητας». Οι λόγοι αντίθεσής μας βασίζονται στο ότι πρόκειται για φόρο που δεν επιβάλλεται επί του κέρδους ή επί της προστιθέμενης αξίας, οπότε προσομοιάζει με οριζόντιο κεφαλικό φόρο, ενώ η απόδοσή του στα κρατικά ταμεία είναι ελάχιστη. Είναι ένας φόρος αναπτυξιακός, εχθρικός προς την επιχειρηματικότητα και τις ξένες επενδύσεις. Απ όσο γνωρίζουμε, παρόμοιες φόρος ή τέλος, δεν υφίστανται στην Ευρωπαϊκή Ένωση, ενώ για υποψήφιους επενδυτές είναι ένας ακατανόητος φόρος που είναι δύσκολο, να τους επεξηγηθεί ο λόγος ύπαρξης του.

Θεωρούμε ως χαρακτηριστική περίπτωση το Ψηφιακό Τέλος 2,4 που επιβάλλεται στα δάνεια σύμφωνα με την παράγραφο 1 του άρθρου 7. Η επιλογή της επιβολής του ψηφιακού τέλους επί των δανείων βρίσκεται σε αντίθεση και με τον επιδιωκόμενο από την Ευρωπαϊκή Ένωση με σκοπό την αύξηση της μη τραπεζικής χρηματοδότησης. Σε μία χώρα όπως η Ελλάδα όπου μόνο οι τράπεζες δεν επαρκούν για τη χρηματοδότηση επιχειρηματικής ανάπτυξης, η αύξηση κόστους του έξω τραπεζικού δανεισμού με την επιβολή φορολογικού βάρους δεν μπορεί παρά να λειτουργήσει σε βάρος των επενδύσεων, ενώ για μία φορά ακόμη διατηρείται ένας προνομιακός χώρος στον τραπεζικό τομέα χωρίς η αγορά να λειτουργεί με γνήσιους ανταγωνιστικούς όρους.

Επομένως, κατά τη θέσπιση του Ψηφιακού Τέλους συναλλαγών στον έξω τραπεζικό δανεισμό θα έπρεπε ο νομοθέτης να εξετάσει τις ευρύτερες συνέπειες και να μην επηρεαστεί από το δέλεαρ των προσδοκώμενων ταμειακών εσόδων. Η επιβολή Ψηφιακού Τέλους Συναλλαγής πιθανόν να οδηγήσει και σε νέες δικαστικές διαμάχες, δεδομένου ότι με τις υπ’ αριθμόν 21/63 του 2020 και 23/23 του 2020 αποφάσεις του Συμβουλίου της Επικρατείας επιβεβαίωσαν την ομολογιακή κρίση ότι όλα τα έντοκα χρηματικά δάνεια από ενάρξεως του κώδικα ΦΠΑ δεν θα έπρεπε να έχουν υπαχθεί σε τέλη χαρτοσήμου.

Συνεχίζουμε με τον όρο συγκέντρωση κεφαλαίων, ο οποίος επιβάλλεται στις εισφορές μετρητών ή άλλων περιουσιακών στοιχείων για τη σύσταση εταιρειών καθώς και σε κάθε αύξηση του κεφαλαίου τους με ποσοστό 0,2%. Ο φόρος συγκέντρωσης κεφαλαίων έχει αρκετά αρνητικά, τόσο για τις επιχειρήσεις, όσο και για την οικονομία συνολικά. Τα βασικά μειονεκτήματα του είναι: Αποθαρρύνει τις επενδύσεις και την ανάπτυξη. Οι εταιρείες επιβαρύνονται όταν αυξάνουν τα κεφάλαιά τους γεγονός που μπορεί να τους αποτρέψει από την άντληση κεφαλαίων για νέες επενδύσεις. Επίσης, επηρεάζει αρνητικά τις αναπτυσσόμενες και νεοσύστατες επιχειρήσεις που χρειάζονται κεφάλαια για να επεκταθούν. Χαμηλή αποτελεσματικότητα ως φορολογικό μέτρο.

Παρά το γεγονός ότι αποφέρει έσοδα στο κράτος, πολλές φορές αυτά είναι περιορισμένα ενώ η συνολική ζημία από μειωμένες επενδύσεις μπορεί να είναι μεγαλύτερη. Να σημειωθεί ότι στις περισσότερες χώρες της Ευρωπαϊκής Ένωσης ο Φόρος Συγκέντρωσης Κεφαλαίων έχει καταργηθεί γιατί κρίθηκε ως αντικίνητρο για την ανάπτυξη. Στη συνέχεια θα αναφερθούμε στο Τέλος Ανθεκτικότητας στην Κλιματική Κρίση, το οποίο επιβάλλεται ανά ημέρα και ανά δωμάτιο ή διαμέρισμα και αφορά τη διαμονή σε τουριστικά καταλύματα. Ο μεγαλύτερος αριθμός των ξενοδοχείων στην Ελλάδα είναι τριών και τεσσάρων αστέρων. Η αύξηση που πραγματοποιήθηκε στο Τέλος Ανθεκτικότητας για αυτά τα καταλύματα μέσα σε ένα χρόνο είναι υπερβολική και αδικαιολόγητη, σε βαθμό που αναμένεται ότι θα επιδράσει ανασταλτικά στους υποψήφιους πελάτες.

Κάνοντας το τουριστικό προϊόν ακόμη πιο ακριβό έχει άμεσες επιπτώσεις στην ξενοδοχειακή βιομηχανία, η οποία αποτελεί την ατμομηχανή της ελληνικής βιομηχανίας. Θα μπορούσε να γίνει πιο στοχευμένο με διαφοροποιήσεις ανάλογα με την περιοχή και τον τύπο καταλύματος, ώστε να μην επιβαρύνει δυσανάλογα μικρές επιχειρήσεις και περιοχές με χαμηλή ή μέτρια τουριστική ανάπτυξη. Η κύρωση του κώδικα έμμεσων φόρων που αναφέραμε αποτελεί πρακτική καλής νομοθέτησης, που συντείνει στην ασφάλεια του δικαίου. Όμως, πέραν της κωδικοποίησης θα πρέπει να θεσπιστεί η αξιολόγηση της απόδοσης των έμμεσων φόρων σε περιοδική βάση, όσον αφορά τη μέτρηση της αποτελεσματικότητας και της αποδοτικότητας στην φορολογική πολιτική.

Τέλος, θα θέλαμε να αναφέρουμε ότι πριν μερικές ημέρες η Ευρωπαϊκή Επιτροπή αποφάσισε να κινήσει διαδικασίες επί παραβάσει με την αποστολή προειδοποιητικής επιστολής προς τη χώρα μας, με την οποία την καλεί να μεταφέρει πλήρως στο εθνικό μας δίκαιο την οδηγία 2022/85 σχετικά με το καθεστώς ΦΠΑ για τις μικρές επιχειρήσεις, καθώς και την οδηγία 2022/542 για τους συντελεστές ΦΠΑ. Η οδηγία 2020/285 αποτελεί ένα ειδικό καθεστώς ΦΠΑ που επιτρέπει στις μικρές επιχειρήσεις να πωλούν αγαθά και υπηρεσίες χωρίς να επιβάλουν ΦΠΑ και να ελαφρύνει τις υποχρεώσεις συμμόρφωσης όσον αφορά το ΦΠΑ.

Η Οδηγία 2022/542 επιτρέπει την ευρύτερη χρήση μειωμένων συντελεστών από τα κράτη-μέλη συμπεριλαμβανομένης της χρήσης μηδενικών συντελεστών για βασικά προϊόντα, όπως τρόφιμα, φαρμακευτικά προϊόντα και προϊόντα που προορίζονται για ιατρική χρήση. Η αδιαφορία για τις παραπάνω οδηγίες δεν μπορεί να συνεχιστεί. Είναι πλέον φανερό ότι η Κυβέρνηση ενώ δείχνει όλο το ενδιαφέρον της για την κύρωση του κώδικα έμμεσων φόρων δεν κάνει απολύτως τίποτα για την ενσωμάτωση των οδηγιών που θα ελαφρύνουν σημαντικά τις μικρές επιχειρήσεις και τους πολίτες που υποφέρουν από την ακρίβεια που τροφοδοτείται από τους υψηλούς συντελεστές ΦΠΑ.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς σας ευχαριστούμε κύριε συνάδελφε. Τον λόγο έχει ο κύριος Αλέξανδρος Καζαμίας, Ειδικός Αγορητής της Κ.Ο «ΠΛΕΥΣΗ ΕΛΕΥΘΕΡΙΑΣ-ΖΩΗ Κωνσταντοπούλου».

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ κύριε Πρόεδρε. Στην έναρξη της Συνεδρίασης από την πλευρά της «Πλεύσης Ελευθερίας-Ζωή Κωνσταντοπούλου», θέσαμε το θέμα της διαδικασίας είπαμε ότι θα θέλαμε να υπάρχει μια πλήρης διαδικασία, συζήτησης του Κώδικα έστω και αν είναι κώδικας ούτως ώστε, να μπορούν να συμμετέχουν Κοινωνικοί Φορείς στη συζήτηση. Ο κύριος Υφυπουργός είπε ότι αυτό είναι υποκριτικό, εμείς θεωρούμε ότι αυτό είναι Δημοκρατικό. Τώρα αν η Κυβέρνηση νομίζει ότι η ανάμειξη των Κοινωνικών Φορέων σε μια διαδικασία νομοθέτησης είναι υποκρισία και όχι, μια άμεσο-δημοκρατική διαδικασία, λυπούμαστε πάρα πολύ.

Νομίζω ότι εδώ υπάρχει ένας πλήρης ασυνεννοησία και βεβαίως, δεν μας εκπλήσσει το γεγονός ότι η Κυβέρνηση δεν μπορεί να καταλάβει την Δημοκρατική διάσταση που υπάρχει όταν συζητάμε έμμεσους φόρους, οι οποίοι καλύπτουν όλη την κοινωνία και έχουν αντίκτυπο στο κόστος ζωής και στο επίπεδο διαβίωσης όλων των πολιτών. Αυτή ήταν η σκοπιά από την οποία θέσαμε το θέμα και το καταθέτουμε για μία ακόμη φορά.

Έρχομαι τώρα στον ίδιο τον Κώδικα που συζητάμε, ο Κώδικας τιτλοφορείται «Κώδικας εμμέσων φόρων επί των Συναλλαγών», το πεδίο εφαρμογής του Κώδικα φορολογικής διαδικασίας, καθώς και λοιπών εμμέσων φόρων. Βεβαίως δεν είναι όλοι οι λοιποί έμμεσοι φόροι εδώ που καλύπτονται, γιατί είχαμε συζητήσει τον Οκτώβριο του 2024 τον Κώδικα για το ΦΠΑ, που είναι ο σημαντικότερος έμμεσος φόρος αυτό, για να μην υπάρχουν συγχύσεις.

Επιπλέον μας κάνει ιδιαίτερη εντύπωση το γεγονός ότι η αιτιολογική έκθεση που συνοδεύει τον Κώδικα αυτόν, λέει ότι ο μακροπρόθεσμος σκοπός της κωδικοποίησης είναι και διαβάζω από μέσα, «να ενισχύεται μεταξύ άλλων, να ενισχύεται η εμπιστοσύνη του φορολογούμενου προς την Φορολογική Διοίκηση». Η άποψή μας είναι ότι η εμπιστοσύνη του φορολογουμένου του πολίτη, δηλαδή προς τη Φορολογική Διοίκηση δεν πραγματοποιείται με την κωδικοποίηση υφιστάμενων νόμων, αλλά πραγματοποιείται μέσα από την προάσπιση της Αρχής της Δικαιοσύνης που πρέπει να διέπει το Φορολογικό Σύστημα και αυτό είναι κάτι, το οποίο και ο Κώδικας αυτός, αλλά και οι νόμοι, πολλοί από τους οποίους έχουν ψηφιστεί από την Κυβέρνηση της «Νέας Δημοκρατίας» και οι νόμοι που ενσωματώνονται σε αυτόν, δεν έχουν καμία σχέση με την Αρχή της Δικαιοσύνης τη φορολόγηση.

Για να είμαστε συγκεκριμένοι, οι έμμεσοι φόροι εξ ορισμού είναι φόροι, οι οποίοι είναι άδικοι, γιατί είναι οριζόντιοι φόροι και φορολογούν τους πολίτες με τον ίδιο συντελεστή ανεξάρτητα από την ικανότητα του φορολογουμένου να πληρώσει.

Με άλλα λόγια, ένας εκατομμυριούχος που θα αγοράσει γάλα ή ψωμί ή ένα αναψυκτικό θα δώσει τον ίδιο ΦΠΑ με έναν φτωχό και το ίδιο ισχύει για τα διάφορα τέλη, για το Ψηφιακό Τέλος για παράδειγμα. Αν εκδώσει διαβατήριο, αν βγάλει ταυτότητα, άδεια οδήγησης κλπ. οπότε έχουμε εδώ, έναν Κώδικα, ο οποίος σχετίζεται με φόρους, οι οποίοι είναι εξ ορισμού άδικοι φόροι, δεν λαμβάνουν με άλλα λόγια τις συνθήκες των πολιτών να πληρώσουν και δεν είναι μόνο αυτό, αλλά θα πρέπει να έχουμε υπόψη μας όταν συζητάμε αυτόν τον Κώδικα, ότι στην περίπτωση της Ελλάδας, η αναλογία στα φορολογικά έσοδα του Κράτους, ανάμεσα στους άδικους έμμεσους φόρους και στους δικαιότερους άμεσους φόρους, δηλαδή στο Φόρο Εισοδήματος για παράδειγμα, είναι υπερβολικά υπέρ των άδικων έμμεσων φόρων.

Είναι περίπου 60% του συνολικού Εισοδήματος της Κυβέρνησης από τους φόρους αυτό καλύπτεται από τους έμμεσους φόρους και πρόκειται για μία ακραία αναλογία σε σύγκριση και με τα άλλα Κράτη Μέλη της Ευρωπαϊκής Ένωσης και με τα Κράτη Μέλη του ΟΟΣΑ.

Το επιχείρημα της Κυβέρνησης, το οποίο ακούσαμε και σήμερα από τον κ. Μηταράκη είναι ότι η Κυβέρνηση μειώνει τους φόρους και ο κύριος Μηταράκης δεν είπε αυτό που λένε συνήθως οι Υπουργοί της Κυβέρνησης, ότι μειώνουμε τον αριθμό των φορών, γιατί απέναντι σε αυτό έχουμε πει επανειλημμένως ότι μπορείτε να μειώσετε κι άλλο τον αριθμό των φόρων. Αλλά αν οι συντελεστές είναι υψηλοί, αυτό θα συνεχίσει να οδηγεί σε μια κατάσταση όπου οι πολίτες θα φορολογούνται περισσότερο.

Ο κ. Μηταράκης όμως έκανε το εξής. Είπε ότι ως ποσοστό της οικονομίας τα φορολογικά έξοδα από το 2022 έως 2023 μειώθηκαν και μάλιστα, η μείωση ήταν σημαντική είχαμε την υψηλότερη μείωση στην Ευρωπαϊκή Ένωση γι’ αυτόν τον έναν χρόνο.

Σας υπενθυμίζω ότι κάτι αντίστοιχο είχε κάνει και ο ΣΥΡΙΖΑ το 2017 με 2018. Ήταν η δεύτερη υψηλότερη μείωση στην Ευρωπαϊκή Ένωση. Το να παίρνει κανείς δειγματοληπτικά έναν χρόνο δεν λέει απολύτως τίποτα για το πόσο φορολογεί η Κυβέρνηση τους Έλληνες πολίτες.

Συγκεκριμένα, τώρα, με αυτή την επίδοση που ανέφερε ο κ. Μηταράκης, το ποσοστό της οικονομίας που φορολογείται είναι 39,8%. Όταν ανέλαβε η Νέα Δημοκρατία το ποσοστό αυτό ήταν χαμηλότερο, ήταν 38,7%. Δηλαδή, με άλλα λόγια, και με αυτή τη μείωση που είχαμε από το 2022 στο 2023 συνεχίζει, ως συνολικό ποσοστό του Ακαθάριστου Εθνικού Προϊόντος, η Κυβέρνηση της Νέας Δημοκρατίας να φορολογεί περισσότερο ακόμη και από την Κυβέρνηση του ΣΥΡΙΖΑ και ταυτόχρονα, θέλει να την αποκαλούμε φιλελεύθερη.

Και ως να μην έφτανε αυτό, στον Προϋπολογισμό του 2025, στην Έκθεση Φορολογικών Δαπανών του Προϋπολογισμού, ένα έγγραφο 520 σελίδων που συνοδεύει τον Προϋπολογισμό, εκεί, κατατίθεται ρητά ότι η πρόβλεψη για την αύξηση των φορολογικών εσόδων από την Κυβέρνηση για το 2025 είναι να ανέλθουν από 63 δισεκατομμύρια στα 69,2 δισεκατομμύρια. Πρόκειται για μια αύξηση σε ονομαστικές τιμές της τάξης του 10%. Αυτό βεβαίως, τα στατιστικά που ανέφερε ο κ. Μηταράκης, δεν περιλαμβάνεται. Μας ανέφερε μόνο από το 2022 στο 2023, λες και δεν υπάρχει το 2024, λες και δεν είμαστε στο 2025 για να μπορεί να παρουσιάζει επιλεκτικά στατιστικά στοιχεία που να διαιωνίζουν αυτό το παραμύθι το οποίο είναι εντελώς ψευδές, ότι επί κυβερνήσεων Νέας Δημοκρατίας οι πολίτες φορολογούνται δήθεν ολιγότερο. Στην πραγματικότητα οι πολίτες φορολογούνται περισσότερο, ακόμη και από ότι στο τρίτο μνημόνιο επί ΣΥΡΙΖΑ και βεβαίως, οι πολίτες το αισθάνονται αυτό στην τσέπη τους κάθε μέρα.

Ο κώδικας αυτός, βεβαίως, περιλαμβάνει μια σειρά αλλαγών που έγιναν τα τελευταία χρόνια σε διάφορους έμμεσους φόρους. Εδώ, πρέπει να πούμε ότι είναι πραγματικά, αν θέλετε, εντυπωσιακό το γεγονός ότι κάποιοι από τους φόρους οι οποίοι έχουν επιβληθεί ή κάποιοι από τους φόρους οι οποίοι έχουν καταργηθεί έχουν ένα πολύ ξεκάθαρο ταξικό πρόσημο. Θα αναφερθώ ενδεικτικά σε δύο φόρους.

Ο ένας είναι ο φόρος πολυτελείας ο οποίος, σύμφωνα με το άρθρο 48, είναι σχετικά χαμηλός σε σύγκριση με άλλα κράτη μέλη της Ευρωπαϊκής Ένωσης. Για τα δέρματα ερπετών, κροκοδείλων, σαυροειδών και άγριων ζώων γενικά, είναι 10% μόνο. Για τάπητες από οποιαδήποτε ύλη που περιέχουν μετάξι ή απορρίμματα από μετάξι, είναι πάλι 10%. Παίρνετε μια αίσθηση δηλαδή του πώς υπερπολυτελή προϊόντα φορολογούνται με πολύ χαμηλό συντελεστή φόρου πολυτελείας.

Επιπλέον, πρέπει να πω ότι κότερα αναψυχής μήκους 10 μέτρων θα πρέπει να πληρώνουν φόρο πολυτελείας που ισοδυναμεί, περίπου, με τα τέλη κυκλοφορίας ενός αυτοκινήτου 1.400 κυβικών, δηλαδή ενός αυτοκινήτου μιας μικρομεσαίας ή και φτωχής οικογένειας στη χώρα. Αυτές οι συγκρίσεις κάνουν τους πολίτες να εξοργίζονται από τον ταξικό χαρακτήρα που έχει ο τρόπος εφαρμογής των συντελεστών της έμμεσης φορολόγησης.

Έρχομαι, πριν περάσω στο τελευταίο σημείο κύριε Πρόεδρε, στις δύο πρόσφατες ανακοινώσεις που είχαμε από την Ευρωπαϊκή Επιτροπή με ημερομηνία 31 Ιανουαρίου. Η Ευρωπαϊκή Επιτροπή ανακοίνωσε πριν μερικές μέρες, στις 31.1, ότι θα ανακινήσει η διαδικασία επί παραβάσει για την Ελλάδα σε σχέση με δύο Οδηγίες, την Οδηγία 2022/542 η οποία προβλέπει την ευρύτερη χρήση μειωμένου συντελεστή ΦΠΑ. Σε απλά ελληνικά, η Ευρωπαϊκή Επιτροπή εγκαλεί την Ελλάδα, διότι δεν εφαρμόζει μια Οδηγία η οποία επιτρέπει να διευρυνθεί η χρήση χαμηλότερου συντελεστή ΦΠΑ. Και όμως η κυβέρνηση δεν θέλει να το κάνει και έχει παραβιάσει τώρα τη συγκεκριμένη Οδηγία της Ευρωπαϊκής Ένωσης.

Επίσης έχει ανακινήσει διαδικασία επί παραβάσει για την Οδηγία 285/2020, η οποία επιτρέπει σε μικρές επιχειρήσεις να πωλούν αγαθά και υπηρεσίες χωρίς ΦΠΑ και η Ελλάδα αρνείται να το κάνει αυτό.

Κλείνοντας, κύριε Πρόεδρε, θα ήθελα να αναφερθώ στο γεγονός ότι η ΠΛΕΥΣΗ ΕΛΕΥΘΕΡΙΑΣ έχει ασκήσει κριτική πάνω σ’ αυτά τα θέματα, για μεγάλο χρονικό διάστημα και έχουμε προτείνει δέκα προτάσεις για την αναμόρφωση του φορολογικού συστήματος, ξεκινώντας από τη ριζική αναδιάρθρωση της οριζόντιας φορολόγησης των πολιτών.

Πιστεύουμε επιπλέον ότι πρέπει να επανεξεταστούν οι συντελεστές ΦΠΑ στα είδη και στα προϊόντα πρώτης ανάγκης. Να υπάρξει πλήρης απαλλαγή ευάλωτων ομάδων, ατόμων με αναπηρία, άνεργων, αστέγων και τα λοιπά, πολύτεκνων, νέων φοιτητών, από τον ΦΠΑ. Τέταρτον, πιστεύουμε ότι θα πρέπει να επανέλθει ο μειωμένος συντελεστής ΦΠΑ για τα Δωδεκάνησα και τις ακριτικές περιοχές. Πέμπτον, να εφαρμοστεί ανάλογο σύστημα μειωμένων συντελεστών ΦΠΑ ή κατάργησις του ΦΠΑ εντελώς για τις περιοχές που έχουν πληγεί από ακραίες θεομηνίες, όπως είναι η Θεσσαλία, ο Έβρος και άλλες περιοχές. Έκτον, πιστεύουμε ότι πρέπει να υπάρξει κατάργηση του ΦΠΑ στις υπηρεσίες δικηγόρων και στις νομικές υπηρεσίες. Έβδομον, προτείνουμε την κατάργηση του Ειδικού Φόρου Κατανάλωσης στο αγροτικό πετρέλαιο. Όγδοον, τη μείωση των συντελεστών ΦΠΑ και την κατάργηση κατά περίπτωση στα αγροτικά προϊόντα. Ένατον, προτείνουμε τη φορολόγηση των υπερκερδών των τραπεζών και τέλος, δέκατον, την κατάργηση του τεκμαρτού εισοδήματος για τους αυτοαπασχολούμενους και τους ελεύθερους επαγγελματίες.

Ευχαριστώ, κύριε Πρόεδρε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Και εμείς ευχαριστούμε, κύριε συνάδελφε.

Τον λόγο έχει ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Αθανάσιος Χαλκιάς.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η παρούσα διαδικασία όπως ήδη αναφέρθηκε, αφορά την «Κύρωση του Κώδικα των εμμέσων φόρων», οι οποίοι επιβαρύνουν τις συναλλαγές που εμπίπτουν στο πεδίο εφαρμογής του «Κώδικα Φορολογικής Διαδικασίας».

Εισαγωγικά, διαπιστώνουμε ότι πρόκειται για μία νομοτεχνική απόπειρα εκ μέρους του αρμόδιου Υπουργείου, να συγκεντρώσει συστηματικά στον υπό κύρωση Κώδικα και στο Κωδικοποιημένο Κείμενο, τις νομοθετικές και τις κανονιστικές διατάξεις με αντικείμενο τους επιβαλλόμενους έμμεσους φόρους, στις αναφερόμενες συναλλαγές του «Κώδικα Φορολογικής Διαδικασίας». Επομένως, καθίσταται αντιληπτό ότι επιχειρείτε αυτή την κωδικοποίηση μετά την ψήφιση του ν. 5135/2024 που πρόκειται για το νόμο δυνάμει του οποίου εισήχθη στον «Κώδικα Φορολογίας» το πολυσυζητημένο και αμφιλεγόμενης αποτελεσματικότητας «Ψηφιακό τέλος συναλλαγής», αντικαθιστώντας το παλαιό χαρτόσημο. Χρησιμοποιώ τη φράση «αμφιλεγόμενη», διότι είχα αποδείξει κατά την ψήφιση του ν. 5135/2024 και θα αποδείξω και σήμερα ότι η επιβολή του «Ψηφιακού τέλους συναλλαγής» σε συνδυασμό με τους υπόλοιπους έμμεσους φόρους που έχετε επιβάλλει στους Έλληνες φορολογούμενους, φέρνουν τα αντίθετα αποτελέσματα.

Αντί δηλαδή, να τονώνουν την πραγματική οικονομία, προκαλούν ποικίλες δυσμενείς επιπτώσεις, τις οποίες ενδεικτικά θα στοιχειολογήσωπρος επίρρωση του ισχυρισμού μου. Οι δυσμενείς αυτές επιπτώσεις των έμμεσων φόρων είναι η δυσανάλογη επιβάρυνση, ή αδικία, διότι οι έμμεσοι φόροι-κλασικό παράδειγμα είναι ο ΦΠΑ- επιβάλλονται σε όλα τα αγαθά και τις υπηρεσίες ανεξάρτητα από το εισόδημα του καταναλωτή. Αυτό σημαίνει ότι ένα άτομο με χαμηλό εισόδημα θα πληρώσει το ίδιο ποσοστό έμμεσου φόρου για ένα συγκεκριμένο προϊόν με ένα άτομο υψηλού εισοδήματος. Καταστρέφεται επομένως η δίκαιη αρχή της κλιμάκωσης των ποσοστών φόρου στους πολίτες. Όλοι πληρώνουν το ίδιο, ενώ θα έπρεπε να πληρώνουν μικρότερο ποσοστό οι οικονομικά ασθενέστεροι και υψηλότερο ποσοστό οι οικονομικά εύρωστοι.

Ως αποτέλεσμα, οι έμμεσοι φόροι επιβαρύνουν δυσανάλογα τα χαμηλότερα εισοδηματικά στρώματα.

Αύξηση των τιμών. Οι έμμεσοι φόροι προστίθενται στην τιμή των αγαθών και των υπηρεσιών, αυξάνοντας το κόστος για τον καταναλωτή. Αυτό οδηγεί σε μείωση της αγοραστικής δύναμης ειδικά για άτομα με χαμηλό εισόδημα.

Επιπλέον, η αύξηση των τιμών έχει αρνητικές επιπτώσεις στην οικονομία καθώς μειώνει την κατανάλωση και την ανάπτυξη.

Έχουμε, επίσης, το φαινόμενο της φοροδιαφυγής παραεμπόριο και λαθρεμπόριο. Οι έμμεσοι φόροι οδηγούν σε φοροδιαφυγή, καθώς οι καταναλωτές αναγκάζονται να καταφύγουν σε μαύρες πηγές παροχής προϊόντων όπως είναι τα τσιγάρα, το παραεμπόριο και το λαθρεμπόριο, προκειμένου να αποφύγουν τις υπέρογκες τιμές που υπερβαίνουν τις δυνατότητές τους. Αυτό μειώνει τα έσοδα του κράτους, στρεβλώνει την αγορά και στερεί εισοδήματα στις νόμιμες επιχειρήσεις που οδηγούνται σε χρέη και κλείσιμο.

Ακόμη έχουμε την αδιαφάνεια. Σε αντίθεση με τους άμεσους φόρους όπου ο φορολογούμενος γνωρίζει ακριβώς το ποσό και το ποσοστό που πληρώνει, οι έμμεσοι φόροι είναι κρυμμένοι στην τιμή των προϊόντων. Αυτό καθιστά δύσκολο για τον πολίτη να γνωρίζει το συνολικό ποσό φόρων που πληρώνει και να αντιληφθεί σε όλο της το μέγεθος τη φορολογική του επιβάρυνση. Εάν είχε τέτοια δυνατότητα ο πολίτης τότε θα αντιλαμβανόταν ότι ζει μόνο για να φορολογείται και ότι ελάχιστο μέρος του πενιχρού εισοδήματος του αποτελεί το ωφέλιμο για τον ίδιο και την οικογένειά του.

Έχουμε, επίσης, σοβαρή μείωση των κρατικών εσόδων σε περιόδους κρίσης. Τα κρατικά έσοδα από έμμεσους φόρους επηρεάζονται ισχυρά από οικονομικές διακυμάνσεις, όπως, για παράδειγμα, σε περιπτώσεις οικονομικής κρίσεως. Σε περιόδους οικονομικής ύφεσης η κατανάλωση μειώνεται, οδηγώντας σε μείωση των εσόδων από έμμεσους φόρους. Στην περίπτωση αυτή, η Κυβέρνηση επιβάλλει περισσότερους φόρους για να καλύψει την έλλειψη εσόδων, με ακόμα δυσμενέστερα αποτελέσματα για τους πολίτες και την οικονομία. Σε περίπτωση συγκεκριμένων προϊόντων τα οποία είναι ανελαστικής ζήτησης, δηλαδή όσο κι εάν αυξηθούν οι τιμές τους οι πολίτες δεν μπορούν να περιορίσουν την κατανάλωση τους, όπως, για παράδειγμα, τα τρόφιμα ή τα καύσιμα κίνησης ή θέρμανσης, τότε ναι μεν τα έσοδα παραμένουν σταθερά για την κυβέρνηση, στοχοποιείται, όμως, ραγδαίως η κοινωνία με τα τραγικά αποτελέσματα για την επιβίωση των πολιτών αλλά και των επιχειρήσεων.

Έχουμε εργαλειοποίηση των πολιτών και επιχειρήσεων. Ο πωλητής ή η επιχείρηση εισπράττει το φόρο από τον καταναλωτή και τον αποδίδει στο κράτος. Οι πωλητές και οι επιχειρήσεις, δηλαδή, λειτουργούν ως εφοριακοί ή φορολογικοί πράκτορες.

Έναν σχολιασμό επί των άρθρων τώρα. Παρατηρούμε ότι στο άρθρο 15 που αφορά τις αποζημιώσεις και το καθεστώς επιβολής του ψηφιακού τέλους συναλλαγής, επιλέξατε να επιβάλλετε στα φυσικά πρόσωπα, στα οποία επιδικάζεται αποζημίωση, χρέωση ύψους 3,6%. Το ποσοστό αυτό κρίνεται άδικο, δεδομένου ότι όταν είχε θεσπιστεί το τέλος χαρτοσήμου από τις αρχές της δεκαετίας του 1930 ο ΦΠΑ δεν ανερχόταν στα δυσθεώρητα ύψη του 24% που βρίσκεται σήμερα. Επομένως, προκύπτει αβίαστα το συμπέρασμα ότι η οριζόντια επιβολή της ενιαίας ποσόστωσης του ψηφιακού τέλους συναλλαγής σε συνδυασμό με την διαρκή και σταθερή μείωση των εισοδημάτων των Ελλήνων φορολογουμένων εκφεύγει από τη συνταγματικώς κατοχυρωμένη αρχή της αναλογικότητας. Θεωρούμε ότι το ποσοστό του τέλους πρέπει να οριστεί στο 1,2%, ειδικά όταν οι δικαιούχοι πολίτες έχουν εισόδημα κάτω από 15.000 ευρώ ετησίως. Άλλωστε, όπως βλέπουμε παρακάτω σε επόμενα άρθρα, όπως παραδείγματος χάρη στο άρθρο 15, 16 και 22 του υπό κύρωση Κώδικα, έχετε ορίσει το ύψος του ψηφιακού τέλους συναλλαγής στο 1,2%. Αναφέρομαι στις διατάξεις οι οποίες προβλέπουν την προνομιακή μεταχείριση των μελών των διοικητικών συμβουλίων εταιρειών Α.Ε., ΕΠΕ και ΙΚΕ, σε ό, τι αφορά τις αμοιβές τους. Εννοώ ότι σε αντιδιαστολή με την επιβαλλόμενη ποσόστωση στις λοιπές αμοιβές ύψους 3,6%, παρατηρείται η μείωση του τέλους στους υψηλότερους κατά κανόνα αμειβόμενους φορολογούμενους και αντιστοίχως στους εργοδότες τους. Είναι και αυτό μία ακόμα απόδειξη των στρεβλώσεων της υποτιθέμενης φιλελεύθερης πολιτικής την οποία εφαρμόζετε.

Θέλω να αναγνώσω το άρθρο 22 και να στηλιτεύσω την παράγραφο 2, Αποζημιώσεις καταβαλλόμενες από ή προς το δημόσιο ή φορείς γενικής κυβέρνησης. Σε αποζημιώσεις που καταβάλλονται ή εισπράττονται από το δημόσιο ή φορείς γενικής κυβέρνησης επιβάλλεται ψηφιακό τέλος συναλλαγής με συντελεστή 3,60% που υπολογίζεται επί του ποσού της αποζημίωσης.

Δεν επιβάλλεται το ψηφιακό τέλος συναλλαγής στην αποζημίωση των ιδιοκτητών για απαλλοτρίωση της ακίνητης ιδιοκτησίας τους.

Η παράγραφος 2, σε αποζημιώσεις που καταβάλλει το δημόσιο ή φορέας Γενικής Κυβέρνησης υποκείμενος ψηφιακού τέλους συναλλαγής είναι ο δικαιούχος της αποζημίωσης. Το ψηφιακό τέλος συναλλαγής υπολογίζεται, παρακρατείται και αποδίδεται από το δημόσιο ή τον φορέα Γενικής Κυβέρνησης που καταβάλλει την αποζημίωση.

Σε αποζημιώσεις που καταβάλλονται προς το δημόσιο ή φορείς Γενικής Κυβέρνησης υποκείμενος σε ψηφιακό τέλος συναλλαγής και υπόχρεος για την δήλωση και την απόδοσή του είναι ο καταβάλλων την αποζημίωση.

Το δέον θα ήταν είτε να καταργείται το ψηφιακό τέλος συναλλαγής στις περιπτώσεις καταβολής αποζημιώσεων από το δημόσιο και να μην επιβαρύνεται ο δικαιούχος, ειδικά όταν είναι φυσικό πρόσωπο. Είτε να καταβάλλεται και από τις δύο πλευρές με ποσόστωση που δεν θα ξεπερνά το 1,2% επί του κεφαλαίου.

Υπενθυμίζουμε ότι για τα ποσά των αποζημιώσεων οι δικαιούχοι φορολογούνται ανάλογα με την περίπτωση. Ως εκ τούτου, προκύπτει ότι στην περίπτωση αυτή έχουμε το φαινόμενο διπλής και τριπλής φορολόγησης, αφού πλην του άμεσου φόρου στο οποίο υπόκειται ο δικαιούχος, καλείται να καταβάλει και τα ποσά που αντιστοιχούν στους έμμεσους φόρους του ψηφιακού τέλους συναλλαγής.

Συμπερασματικά και ολοκληρώνοντας τη σημερινή μου τοποθέτηση, είμαι υποχρεωμένος να κρούσω τον κώδωνα του κινδύνου. Η Κυβέρνηση είναι υποχρεωμένη να αναθεωρήσει την οικονομική της πολιτική. Οι Έλληνες φορολογούμενοι κυριολεκτικά στενάζουν και αδυνατούν να ανταποκριθούν στις παρούσες οικονομικές συνθήκες.

Η ανεξέλεγκτη ακρίβεια σε συνδυασμό με την υψηλή και αναποτελεσματική φορολόγηση κατατείνουν στην οικονομική εξουθένωση εκατομμύρια πολίτες με ότι αυτό συνεπάγεται για την υποβάθμιση του βιοτικού επιπέδου και τη διατήρηση της κοινωνικής συνοχής. Σας ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Κουκουλόπουλος.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Εισηγητής της Μειοψηφίας):** Ευχαριστώ, κ. Πρόεδρε. Θα ξεκινήσω με δύο θέματα που δεν άπτονται της κωδικοποίησης του κώδικα. Είναι μια κωδικοποίηση έμμεσων φόρων, όλων των τελών βασικά με κάποιες εξαιρέσεις, πλην των τελωνειακών τελών. Νομίζω αυτό είναι ειδικότερα το προς ψήφιση νομοσχέδιο.

Θα αναφερθώ αύριο αναλυτικά. Κάθε νομοσχέδιο που έχει σχέση με έμμεση φορολογία καθιστά υποχρεωτική και χρήσιμη σε τελική ανάλυση πολιτικά μία συζήτηση για τη σχέση έμμεσης - άμεσης φορολογίας που η Κυβέρνηση επιμένει να την κάνει διαρκώς δυσμενέστερη με ιδιαίτερα αρνητικές συνέπειες για τη μεγάλη πλειοψηφία των συμπολιτών μας. Θα πούμε περισσότερα αύριο στην Ολομέλεια.

Μιας και ξεκίνησα με θέματα που δεν άπτονται άμεσα, αλλά και των πραγμάτων μας υποχρεώνουν ιδιαίτερα εμάς τους Βουλευτές της αντιπολίτευσης, να κάνουμε αναφορές ζητώντας απαντήσεις, αλλά και μια ευχέρεια να πούμε τις θέσεις μας. Να επαναλάβω και εγώ αυτό που προ λίγο ο κ. Καζαμίας ανέφερε για την προειδοποιητική επιστολή που πήραμε από την Ευρωπαϊκή Ένωση για την μη ενσωμάτωση του ειδικού καθεστώτος της Ευρωπαϊκής Οδηγίας 285 του 2020 για το ειδικό καθεστώς μικρών επιχειρήσεων και επαγγελματιών, καθώς επίσης κατά το ισοδύναμο να μην πω και πιο σημαντικό ακόμα, ενδεχομένως να είναι και η μη κοινοποίηση μέτρων για την πλήρη μεταφορά της Οδηγίας 542 του 2022 που αφορά μειωμένους συντελεστές ΦΠΑ.

Έχουμε μειωμένους συντελεστές ΦΠΑ στους τομείς που αναφέρει η Οδηγία, δηλαδή, υγεία, τρόφιμα κλπ., είναι ένα πολύ βασικό ουσιαστικό ερώτημα και όχι τυπικό, εάν η Ελλάδα έχει εξαντλήσει και αν έχει τη δυνατότητα, γιατί αυτό θα βοηθήσει να βάλουμε και μια άλλη βάση στη συζήτηση που μπορεί να μην γίνεται επακριβώς στη δική μας Επιτροπή, είναι αρμοδιότητας του Υπουργείου Ανάπτυξης - για την ακρίβεια μιλάω - αλλά όλος ο διάλογος που γίνεται για τους συντελεστές ΦΠΑ έχει μεγάλη σημασία να ξέρουμε σε ποιο ευρωπαϊκό πεδίο δράσης γίνεται. Τι είναι εκτός θέματος και τι είναι εντός, για να μιλάμε την ίδια γλώσσα.

Έρχομαι, τώρα στη κωδικοποίηση για να πω δύο πράγματα.

Γενικά, η κωδικοποίηση όπως και εσείς, κύριε Πρόεδρε, είπατε στην αρχή και ο Εισηγητής της Πλειοψηφίας και δεν έχουμε καμία αντίρρηση, ξέρουμε καλά τι είναι η κωδικοποίηση. Από την ώρα που ενσωματώνει και υφιστάμενες διατάξεις ως έχουν, ακόμη και αν είχαμε αντίρρηση σε κάποιες από αυτές και τις έχουμε καταψηφίσει, είναι άλλο κεφάλαιο η κωδικοποίηση. Διευκολύνει πολίτες, διευκολύνει νομικούς, λογιστές, φοροτεχνικούς, και την ίδια τη διοίκηση, εν πάση περιπτώσει, είναι διεθνώς μία πρακτική, δηλαδή, η οποία είναι καλό να υπάρχει γιατί βελτιώνει τα πράγματα.

Ωστόσο, μιλώντας επί της αρχής, άκουσα με προσοχή τον συνάδελφο, τον κύριο Μηταράκη, θέλω να πω, όχι ως υπόδειξη άλλα επειδή το γνωρίζω και το έχω δουλέψει πολλά χρόνια στην προεδρία μου στην ΚΕΔΚΕ κάποτε. Αν πάμε στην Αγγλία- δεν έχουμε εδώ τον κ. Τσακλώτο αλλά ο κ. Καζαμίας έχει με την Αγγλία βιωματική σχέση- και αν ως αντιπροσωπία οργανώσουμε μια εκδρομή, μια επίσκεψη, κύριε Πρόεδρε, στην Αγγλία- πιστεύω ότι δεν το έχει σταματήσει αυτό η Κυβέρνηση της Αγγλίας, το Public Health και αν εξακολουθεί να το έχει ως καμάρι, δεν ξέρω αλλά έχει δεκαετία το θέμα κωδικοποίηση ήταν το καμάρι της. Ξεναγούσε όλους τους πολιτικούς πολιτειακούς θεσμικούς, παράγοντες όλων των χωρών της Κοινοπολιτείας, της Ευρώπης σε μία αλληλουχία αιθουσών, εγώ το έχω δει σε βίντεο μου το έχουν πει- και είναι καταπληκτικό. Δείχνει τις στοίβες με τους νόμους που υπήρχαν και πως σιγά σιγά, βήμα βήμα με ένα τιτάνιο έργο κάπου 3-5 ετών καταλήξανε στο τέλος σε πενήντα εγχειρίδια. Είναι εντυπωσιακό να βλέπει κανείς και πρόσεξε αυτό δεν έχει να κάνει με κωδικοποίηση μονάχα, έχει να κάνει και με απλούστευση τη νομοθεσίας και αντιμετώπιση στη ρίζα του φαινομένου της πολυνομίας. Βέβαια αν θέλεις να κωδικοποιήσεις το χάος, θα έχεις ένα κωδικοποιημένο χάος. Αν πας σε απλούστευση νομοθεσίας έχεις κάτι εντελώς διαφορετικό.

Ενδεικτικά σας λέω, ότι η πολεοδομική νομοθεσία στην Αγγλία είναι ένα βιβλιαράκι. Η πολεοδομική υπηρεσία στην Ελλάδα είναι ο ορισμός του χάους δεν το συζητάω. Επειδή πέρασα πολλά χρόνια στην αυτοδιοίκηση δεν αλλάζω θέμα- είμαι στη κωδικοποίηση, κύριε Πρόεδρε, όπως εσείς ξέρετε καλά τα φοροτεχνικά θα σας πω εγώ για τα πολεοδομικά. Οι καλύτεροι και πιο έντιμοι, το τονίζω, υπάλληλοι στελέχη της πολεοδομίας με τους οποίους σχετίστηκα είτε σε επίπεδο κράτους είτε σε επίπεδο δήμου που ήμουν 19 χρόνια Δήμαρχος, αν τους ρωτήσετε με ειλικρίνεια και καθαρότητα θα σας πουν το εξής: ότι το πρόβλημα με την πολεοδομική νομοθεσία είναι η πολυνομία είναι ότι για το ίδιο ερώτημα μπορούμε να δώσουμε νόμιμη απάντηση διαφορετική δύο ή τρεις φορές ανάλογα τον άνθρωπο εάν επιθυμούμε. Αντιλαμβάνεστε, ότι όλη η κουβέντα που κάναμε για τη διαφθορά και όλα τα υπολείμματα όταν υπάρχει, όχι «κερκόπορτα», ορθάνοιχτη μια τέτοια πόρτα, οι κουβέντες για διαφάνεια καταλήγουν να είναι ευχολόγια εκκλησιαστικού χαρακτήρα και όχι πολιτικού. Είναι τεράστιο το θέμα.

Άρα, λοιπόν, εμείς αναγνωρίζουμε ότι το θετικό έργο της Επιτροπής Κωδικοποίησης αγαπητέ συνάδελφε της Πλειοψηφίας, αλλά να έχουμε συνείδηση ότι έχουμε τεράστιο δρόμο μπροστά μας σαν χώρα αν θέλουμε πραγματικά να κάνουμε μια σοβαρή κωδικοποίηση που θα αντιμετωπίζουμε όπως είπα και αυτά.

Κατόπιν αυτού έχω ένα ερώτημα, κύριε Υπουργέ. Εάν καταλαβαίνω τώρα, επειδή λόγω της Επίκαιρης Ερώτησης πήγα για το Τέλος, είναι γνωστό ότι εμείς το Ψηφιακό Τέλος είχαμε αναφανδόν στηρίξει αλλά κρατήσαμε επιφύλαξη και είπαμε κάποια «παρών», όπως για παράδειγμα για την επιβολή Τέλους που απαλλασσόταν μέχρι τώρα από το Χαρτόσημο των συνδρομών σε Σωματεία. Θυμάστε το διάλογο που είχαμε. Εν πάσει περιπτώσει, καταλαβαίνουμε ότι την ώρα που δεν αλλάζει ο νόμος έτσι θα κωδικοποιηθεί και δεν είναι και το θέμα μας.

Επειδή είπαμε ότι ο πυρήνας του Κώδικα είναι να μεταφέρει αυτούσια, όπως είπε ο κ. Μηταράκης, εγώ καλόπιστα το εξετάζω, αγαπητέ συνάδελφε, έχω τρία ερωτήματα συγκεκριμένα να θέσω, γιατί είναι τώρα λίγο δαιδαλώδες το θέμα, οι Κώδικες είναι και αυτοί δύσκολοι. Είναι εύκολοι για την Επιτροπή Κωδικοποίησης που τους δούλευε μήνες, αλλά είναι δύσκολο για εμάς σε ελάχιστες ώρες να εντοπίσουμε. Το κάναμε με τη βοήθεια κάποιων ανθρώπων εμείς στην Κοινοβουλευτική μας Ομάδα και εντοπίσαμε τρία ερωτήματα. Αν εντοπίσω και άλλο αύριο, θα σας το θέσω αύριο. Ευχαρίστως θα στο στείλω στην Γραμματεία της Επιτροπής να το έχετε γραπτό, για να μην μπούμε στη βάση τώρα να σημειώνετε και τελειώνω με αυτό, κύριε Πρόεδρε.

Στο άρθρο 32, λοιπόν, που σχεδιάζει την επιβολή φόρου συγκέντρωσης κεφαλαίου, η νέα διάταξη προβλέπει ότι ο φόρος επιβάλλεται σε υποκατάστημα εταιρείας της οποίας η πραγματική και καταστατική έδρα βρίσκεται σε τρίτο κράτος το οποίο δεν είναι μέλος της Ευρωπαϊκής Ένωσης, ενώ η τελευταία διατύπωση που μπορέσαμε να βρούμε εμείς στην υφιστάμενη νομοθεσία μιλάει για υποκατάστημα ξένης εταιρείας γενικά, συμπεριλαμβάνει και την Ευρωπαϊκή Ένωση, ενώ τώρα είναι σαν να την εξαιρούμε.

Έχουμε κάνει αλλαγή, δηλαδή, σε αυτό, υπάρχει αλλαγή;

Αυτό είναι κάτι πολύ ουσιαστικό που ρωτώ, το καταλαβαίνετε, εκτός και εάν μας έχει ξεφύγει κάποια διάταξη, γιατί δεν μπορέσαμε να βρούμε μία πιο πρόσφατη.

Καλόπιστα το ερωτώ και περιμένω την απάντηση και αν ναι, γιατί δεν θεσπίζεται αυτό;

Δεύτερον, στις υφιστάμενες διατάξεις του ν.1676/1986 είχαμε τα άρθρα 25 και 28 με ειδικές διατάξεις για την ευθύνη των διοικούντων, πρόσωπα που υπάγονται στη συγκέντρωση του κεφαλαίου για την παραγραφή του φόρου. Δεν ενσωματώνονται αυτές. Τι εφαρμόζετε αντί αυτών των άρθρων;

Παραλείφθηκαν δύο άρθρα τα 25 και 28 που δεν θα τα βρείτε στην κωδικοποίηση. Εμείς τα εντοπίσαμε στο ν.1676 που είναι πάλι στο φόρο συγκέντρωσης κεφαλαίου. Δείτε το λιγάκι με την Επιτροπή Κωδικοποίησης και την Υπηρεσία, ει δυνατόν να το έχουμε και γραπτό μέχρι το πρωί το απαντητικό. Για την καλή πίστη, κύριε Πρόεδρε, προσδοκώ και τη συνδρομή σας. Καταλαβαίνετε, ότι αυτά είναι ερωτήματα απολύτως καλόπιστα και χρήσιμα για όλους μας.

Τέλος, στο άρθρο 43 για τον φόρο ασφαλίστρων κωδικοποιείται κατά την Αιτιολογική Έκθεση εκτός από το άρθρο 29 του νόμου 3492 και η απαλλαγή επίσης των ασφαλιστηρίων πλοίων και αεροσκαφών του άρθρου 3 του ν.551/1970 κ.λπ.. Εδώ ζητάμε τη διαβεβαίωση, αν γίνεται κατά την καθ΄ υπέρβαση της λογικής της κωδικοποίησης, ότι ενσωματώνει αποκλειστικά υφιστάμενες διατάξεις στο πεδίο εφαρμογής που ορίζει με σαφήνεια η Επιτροπή από την αρχή ως το τέλος.

Είναι τρία συγκεκριμένα ερωτήματα και θα τα στείλω στη Γραμματεία της Επιτροπής ευθύς πριν τελειώσουμε, κύριε Πρόεδρε. Παρακαλώ και τη δική σας επιμέλεια.

Αυτός είναι ο δικός μας ρόλος, μην τον παρεξηγήσετε, κύριε Υπουργέ. Δεν βάζουμε τοποτηρητή, αλλά ο δικός μας ρόλος αυτός είναι και νομίζω και του Προέδρου κ.λπ.. για να έχουμε την καλύτερη δυνατή ενημέρωση χωρίς να αμφισβητούμε την καλή σας πρόθεση να μας ενημερώσετε προφανώς.

Σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής)**: Και εμείς ευχαριστούμε, κύριε συνάδελφε και με την τοποθέτηση του Εισηγητή της Μειοψηφίας έκλεισε ο κύκλος των τοποθετήσεων των Εισηγητών και των Ειδικών Αγορητών.

Έχει εγγραφεί ως ομιλήτρια η κυρία Καραγεωργακοπούλου Ελένη θα της δώσω τον λόγο και μετά σε εσάς κύριε Υπουργέ για να ολοκληρώσουμε την συζήτηση.

Ορίστε, κυρία συνάδελφε, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κύριε Πρόεδρε.

Συμπληρωματικά σε όσα είπε ο συνάδελφός μου, ο κ. Καζαμίας, ο Εισηγητής μας, θα ήθελα να αναφέρω σε σχέση με την μη ενσωμάτωση στο εθνικό μας δίκαιο των δύο Οδηγιών της Ευρωπαϊκής Ένωσης για τις οποίες η Commission μας έχει εγκαλέσει για το γεγονός ότι δεν εφαρμόζουμε όσα σε άλλες ευρωπαϊκές χώρες εφαρμόζονται.

Το όριο απαλλαγής των δικών μας μικρών επιχειρήσεων από τον Φ.Π.Α. στον τζίρο τους είναι μέχρι στιγμής τα 10.000 ευρώ και η Ελλάδα καλείται να αναπροσαρμόσει αυτό το ποσό στα 25.000 ευρώ. Καταλαβαίνουμε πόσο μεγάλη απόσταση υπάρχει και δεν το κάνετε.

Δεν είναι μόνο ότι δεν εφαρμόζετε και δεν το ενσωματώνετε στο εθνικό μας δίκαιο εσκεμμένα, αλλά είναι ότι στις μικρές επιχειρήσεις ταυτόχρονα επιβάλλετε τον τεκμαρτό τζίρο, το τεκμαρτό εισόδημα για φορολόγηση και δεν είναι μόνο αυτό.

Σε όλες αυτές τις μικρές επιχειρήσεις που τελικά θα καταλήξουν να κλείσουν και μάλλον σε αυτό αποσκοπεί η Κυβέρνησή σας, είναι ότι ταυτόχρονα αυξάνετε τις ασφαλιστικές εισφορές.

Δεν είναι ένα το μέτωπο, είναι πολλά τα μέτωπα με τα οποία χτυπάτε στην πραγματικότητα τη μικρή επιχειρηματικότητα.

Σε ό,τι αφορά το νομοσχέδιο στο οποίο διαβάζουμε στην Ανάλυση Συνεπειών Ρύθμισης και στην Αιτιολογική Έκθεση, ότι πρόκειται να διευκολύνει τους φορολογούμενους, ότι αφορά την πληρέστερη ενημέρωσή τους, την προστασία τους, την ποιότητα του ρυθμιστικού πλαισίου.

Η εν λόγω κωδικοποίηση, πιστεύετε στα αλήθεια ότι θα βοηθήσει σε κάτι τους φορολογούμενους;

Το περασμένο Σάββατο, ήρθε ο κ. Πιτσιλής να ανακοινώσει αιφνίδια ότι την 1η Μαρτίου ξεκινά η υποβολή φορολογικών δηλώσεων για φυσικά και νομικά πρόσωπα.

Ποιος;

Ο κ. Πιτσιλής, ο διορισμένος με νομοθετική παρέμβαση του κ. Χατζηδάκη σε φορολογικό νομοσχέδιο, το προηγούμενο έτος, με τροπολογία της τελευταίας στιγμής. Διορισμένος για τρίτη θητεία από την κυβέρνηση Μητσοτάκη, όχι για τυχαίο λόγο στην Ανεξάρτητη Αρχή Δημόσιων Εσόδων (Α.Α.Δ.Ε.), αλλά, βεβαίως, γιατί είναι εκείνος, ο οποίος, αναπαράγει το αφήγημα «Εισπράττουμε.

Άρα, εισπράττοντας, τι κάνουμε;

Παίρνουμε την επιβράβευση από το Ταμείο Ανάκαμψης». Και για την περίπτωση που το σύστημα δεν δουλεύει και μετά λόγου γνώσεως σας λέω ότι, δεν δουλεύει το φορολογικό σύστημα της Ανεξάρτητης Αρχής Δημόσιων Εσόδων (Α.Α.Δ.Ε.), δε φταίτε εσείς και πληρώνετε τα πρόστιμα. Στις 1η Μαρτίου, λοιπόν, εξαγγέλλει ο κ. Πιτσιλής, ότι ξεκινάει η υποβολή φορολογικών δηλώσεων.

Έχετε ρωτήσει αν έχουν ανέβει τα έντυπα φορολογικών δηλώσεων στο σύστημα;

Σε ποιο σύστημα;

Σε ποιες πλατφόρμες που πέφτουν και δεν λειτουργούν ή υπολειτουργούν;

Στην περίπτωση που υπολειτουργούν, υπάρχει ένας τρόπος να κόψετε τα πρόστιμα που επιβάλλονται για την περίπτωση που κάποιος δεν προλάβει τις συγκεκριμένες προθεσμίες;

Στον συμβατικό κόσμο, αυτόν τον κόσμο που γνωρίζαμε, πριν από το θέμα της ψηφιοποίησης πλέον του φορολογικού μας μηχανισμού και του φορολογικού αυτού κράτους που λειτουργεί με έναν αυτοματοποιημένο τρόπο, στον συμβατικό κόσμο υπήρχαν τρόποι να ανακόψεις τη συνέπεια, υπήρχε η ανακοίνωση στη ΔΟΥ, ότι παρατείνεται η προθεσμία και ότι οι υπόχρεοι φορολογούμενοι θα μπορέσουν μέχρι τότε να καταθέσουν αντίστοιχα τις φορολογικές τους δηλώσεις και υποχρεώσεις.

Στον ψηφιακό κόσμο, ξέρετε, τα πάντα είναι απρόσωπα και αυτό είναι πάρα πολύ βολικό για το δικό σας κράτος και για τις δικές σας αρχές σε εισαγωγικά «καλής νομοθέτησης», δήθεν, στο όνομα της ασφάλειας δικαίου και του κράτους δικαίου που δεν το υπηρετείτε και σας το λένε όλοι και από την ευρωπαϊκή ένωση οι καταδίκες του Ευρωπαϊκού Δικαστηρίου για την υπεράσπιση των δικαιωμάτων του ανθρώπου έρχονται αλυσιδωτά η μία πίσω από την άλλη.

Άρα, αυτό το ψηφιακό σύστημα που δεν ντρέπεται και δεν προσβάλλεται και δεν λειτουργεί για εσάς δεν αποτελεί πρόβλημα, αποτελεί για εμάς και αποτελεί και για όλους τους επαγγελματίες του χώρου, οι οποίοι, στις 14 Φεβρουαρίου, έχουν εξαγγείλει πανελλαδική συγκέντρωση εδώ στο Σύνταγμα. Και αυτό κάτι θα έπρεπε να σας λέει, ότι τελικά αυτός ο κόσμος δεν αποδέχεται την υποκρισία που δηλώνετε, ότι πρόκειται να διευκολύνετε τους φορολογούμενους και τους επαγγελματίες που δουλεύουν γύρω από τη φορολογία, γιατί καθόλου δεν διευκολύνετε.

Πέραν τούτου, συνεχίζει να ισχύει, θα μπω σε πιο ειδικό θέμα, το άρθρο 398 του ν.4512/2018 με το οποίο καθίσταται πολύ πιο συμφέρουσα η εκούσια απόκρυψη φορολογητέας ύλης από την οικειοθελή υποβολή μιας δήλωσης που έχει ξεχαστεί.

Τον Νοέμβριο του 2019, ο Υφυπουργός τότε του Υπουργείου Οικονομικών, κ. Βεσυρόπουλος, που είναι και Πρόεδρος της Επιτροπής, παραδέχθηκε ότι είναι εντελώς παράλογο να επιβάλλονται πρόστιμα 250 και 500 ευρώ για δηλώσεις με φόρο 20, 50 ή 100 ευρώ που υποβάλλονται με καθυστέρηση ακόμα και μίας μόνο ημέρας.

Υποσχεθήκατε τότε ως Κυβέρνηση ότι η διάταξη θα διαμορφωνόταν με επόμενο νόμο. Βεβαίως και δεν είναι λόγος ισχυρός, όπως ήταν να φέρετε με φωτογραφική διάταξη, την αλλαγή του νομοθετικού πλαισίου για τους ιατροδικαστές στις 23:45΄, το βράδυ, για να το εισάγετε στην τελευταία στιγμή με αφορμή κάποιο άλλο νομοσχέδιο. Από τότε έχουν έρθει δύο κωδικοποίησης του Κώδικα Φορολογικής Διαδικασίας, με τελευταία του νόμου 5104, που ψηφίστηκε 15 Απριλίου του 2024, όμως, η διάταξη παρέμεινε ίδια.

Για ποια κωδικοποίηση μιλάμε, ποιας φορολογίας;

Στο άρθρο 53, παρ. 2 αυτού του νόμου αναφέρεται ότι σε φορολογούμενους που υποβάλλουν εκπρόθεσμα φορολογική δήλωση επιβάλλεται πρόστιμο 250 ευρώ ανά παράβαση, αν είναι υπόχρεοι τήρησης απλογραφικού λογιστικού συστήματος και 500 ευρώ ανά παράβαση, αν είναι υπόχρεοι τήρησης διπλογραφικού λογιστικού συστήματος.

Ακολούθως, στην παρ. 6 διαβάζουμε, ότι αν δεν υλοποιηθεί, υποβληθεί δήλωση επιβάλλεται πρόστιμο ίσο με το 50% του φόρου που αναλογεί στην μη υποβληθείσα δήλωση.

Δηλαδή, ενώ το άρθρο 75 αναφέρει, πως αν οι εκπρόθεσμες δηλώσεις υποβληθούν μετά από κλήση προς έλεγχο και μέχρι δέκα μέρες μετά την κοινοποίηση των προσωρινών διαπιστώσεων ελέγχου, τότε τα πρόστιμα μειώνονται κατά 50%, στο άρθρο 22, παρ. 1γ διαβάζουμε, ότι εκπρόθεσμη φορολογική δήλωση, που υποβάλλεται μέχρι την κοινοποίηση εντολής ελέγχου της πρόσκλησης παροχής πληροφοριών του άρθρου 14, έχει όλες τις συνέπειες της εκπρόθεσμης δήλωσης και στη συνέχεια, στην περίπτωση δ΄ ότι αν η εκπρόθεσμη φορολογική δήλωση υποβληθεί μετά την κοινοποίηση της εντολής ελέγχου της πρόσκλησης παροχής πληροφοριών του άρθρου 14 έως και τη 10η ημέρα από την κοινοποίηση του προσωρινού διορθωτικού προσδιορισμού του φόρου, εφόσον προκύπτει ποσό φόρου προς καταβολή, επιβάλλεται επί του ποσού αυτού, αντί του προστίμου των παραγράφων 1 έως 3 του άρθρου 53, πρόστιμο που ισούται με το ποσό του προστίμου της παραγράφου 6 του άρθρου 53.

Αναρωτιόμαστε, λοιπόν, αυτή η ανορθολογική παράνοια οφείλεται σε πλήρη άγνοια της πραγματικότητας που την κωδικοποιείτε; Σε μεταφυσική κακότητα των νομοθετών ή μπορεί απλά να αποδοθεί σε μια ανοησία; Είναι τόσο απλησίαστο όραμα τελικά ο εξορθολογισμός φορολογικών διαδικασιών στη χώρα μας;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Υφυπουργός.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Αρχικά, επειδή η τελευταία ομιλήτρια αναφέρθηκε στις φορολογικές δηλώσεις, να διορθώσω μια ανακρίβεια την οποία είπατε εσείς, κανένας άλλος δεν το είπε. Η διαδικασία των φορολογικών δηλώσεων, τόσο για τα φυσικά, όσο και νομικά πρόσωπα, ξεκινάει στις 15 Μαρτίου. Είναι κάτι το οποίο το έχουμε νομοθετήσει, έχει περάσει και από αυτή την Επιτροπή και από τη Βουλή, πίστευα ότι θα το γνωρίζατε, άρα σταματώ εδώ. Ξαναδείτε τις δηλώσεις, είναι εντελώς ανακριβές αυτό το οποίο είπατε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Υφυπουργέ, συγγνώμη, αλλά η διαφορετική ημερομηνία δεν σημαίνει ότι είναι ανακριβές αυτό που είπα.

**ΧΡΙΣΤΟΣ ΔΗΜΑΣ (Υφυπουργός Εθνικής Οικονομίας και Οικονομικών):** Είναι ανακριβέστατο και πρέπει να προσέχουμε πάρα πολύ τι λέμε σε αυτή την αίθουσα. Το να λέτε ότι η διαδικασία των φορολογικών δηλώσεων ξεκινάει την 1η Μαρτίου είναι παντελώς ανακριβές, δεν θα μπορούσε να ήταν πιο ανακριβές. Άρα, σας καλώ να είστε πολύ προσεκτική στο τι λέτε, ειδικότερα να μην εκτίθεστε όταν έχουμε νομοθετήσει γι’ αυτό, έχουμε συζητήσει σε αυτή την αίθουσα γι’ αυτό το ζήτημα. 15 Μαρτίου, λοιπόν, το κλείνω εδώ.

Απαντώντας τώρα και στον Εισηγητή της Αξιωματικής Αντιπολίτευσης, θα απαντήσω και πιο αναλυτικά αύριο για τα τρία ζητήματα που μου είπατε. Θέλω, όμως, να υπογραμμίσω πως με τη συγκεκριμένη κωδικοποίηση δεν επέρχεται καμία αλλαγή σε φορολογικούς συντελεστές, φορολογία πολιτών, επιχειρήσεων, επαγγελματιών, νοικοκυριών ή του ουσιαστικού δικαίου. Ξέρετε οι Κυρώσεις των Κωδίκων παγίως έρχονται με πολύ συγκεκριμένη διαδικασία. Υποκριτικό, κύριε συνάδελφε, είναι να κάνετε είτε ότι δεν γνωρίζετε αυτή τη διαδικασία είτε να λέτε πως πρέπει να προσκληθούν οι φορείς, ενώ γνωρίζετε πάρα πολύ καλά πως κάτι τέτοιο δεν προβλέπεται.

Θα σας πω ότι το να επικαλείστε δήθεν την μεγαλύτερη δημοκρατική σας ευαισθησία έναντι της δικής μου είναι και αυτό εξαιρετικά υποκριτικό και δεν περίμενα, ειδικά από εσάς, κάτι τέτοιο. Κρίμα, πραγματικά με απογοητεύσατε, αλλά δεν πειράζει, πραγματικά ο καθένας κρίνεται για τα λεγόμενά του και τη στάση του.

Εδώ μιλάμε για μια απλή κωδικοποίηση της νομοθεσίας. Θέλω πραγματικά να ευχαριστήσω την Κεντρική Επιτροπή Κωδικοποίησης για την εξαιρετική εργασία που έχει κάνει για την κωδικοποίηση όλης της έμμεσης φορολογίας. Επιτρέψτε μου να τονίσω εδώ, γιατί ακούστηκε και αυτό, κυρίως από τον εισηγητή της Νέας Αριστεράς, ότι η Επιτροπή αποτελείται από δημόσιους λειτουργούς, δημόσιους υπαλλήλους, από το Νομικό Συμβούλιο του Κράτους, δικαστές, υπηρεσιακούς, οι οποίοι πραγματικά επιτέλεσαν εξαιρετικό έργο.

Η κωδικοποίηση αποτελεί πράξη καλής νομοθέτησης, που συντείνει στην ασφάλεια του δικαίου και στη δημιουργία σχέσης εμπιστοσύνης κράτους και πολίτη. Αποτελεί επίσης βάση για τον εκσυγχρονισμό της ισχύουσας νομοθεσίας. Με αυτό τον τρόπο αντιμετωπίζεται η αδυναμία της πολυπλοκότητας της φορολογικής νομοθεσίας. Πιο συγκεκριμένα, είναι μια διαδικασία που αφορά στην αναδιοργάνωση και ενοποίηση της κείμενης νομοθεσίας του κράτους και μπορεί να περιλαμβάνει την ενοποίηση διασκορπισμένων νομοθετικών διατάξεων σε έναν ενιαίο κώδικα ή την κατάργηση παλαιών αχρησιμοποίητων και αντιφατικών διατάξεων. Σύμφωνα με το άρθρο 65 του ν.4622/2019 αφορά στην αναδιάρθρωση διατάξεων, στην απαλοιφή καταργημένων διατάξεων ή μεταβατικών διατάξεων χωρίς πεδίο εφαρμογής, στην αναδιατύπωση διατάξεων σε εύληπτη γλώσσα, στην προσαρμογή διατάξεων που καθορίζουν τις αρμοδιότητες διοικητικών και άλλων οργάνων.

Το σημερινό νομοσχέδιο αποτελεί μια κωδικοποίηση των ισχυουσών διατάξεων όλης της έμμεσης φορολογίας. Συνιστά ένα χρήσιμο εργαλείο για τους πολίτες, καθώς και για τη φορολογική διοίκηση. Πιο συγκεκριμένα, οι διατάξεις αφορούν στο πεδίο εφαρμογής των συγκεκριμένων πράξεων, τον τόπο διενέργειας των πράξεων, το χρόνο γέννησης της φορολογικής ενοχής. Λαμβάνοντας υπόψη τα ανωτέρω, η κωδικοποίηση νομοθεσίας είναι επιβεβλημένη προκειμένου να επέλθει βελτίωση του ρυθμιστικού πλαισίου και να διασφαλιστεί η εφαρμογή των διατάξεων σε όσο το δυνατόν ασφαλές πλαίσιο για τους πολίτες, καθώς επίσης και για τη φορολογική διοίκηση και για όλους τους νομικούς και τους επιστήμονες που ασχολούνται με αυτόν τον τομέα.

Η κωδικοποίηση νομοθεσίας αποτελεί πρακτική καλής νομοθέτησης, που συντείνει στην πραγμάτωση της αρχής ασφάλειας του δικαίου ως ειδικότερης έκφρασης αρχής του κράτους δικαίου. Η νομοθετική κωδικοποίηση δεν αφορά στην αλλαγή ή τροποποίηση βασικών αρχών του νόμου, αλλά στη συστηματική και οργανωμένη αποτύπωση των υφιστάμενων κανόνων δικαίου, ενώ αποσκοπεί και στην αποφυγή αντιφάσεων ή επανάληψη κανόνων που δημιουργούν σύγχυση. Μπορεί δε να συνδυαστεί με την ανάγκη για απλοποίηση και εκσυγχρονισμό του νομοθετικού πλαισίου.

Η νομοθετική κωδικοποίηση αποτελεί μια διαδικασία απαραίτητη για τη βελτίωση του νομικού συστήματος και την ενίσχυση της διαφάνειας, της αποτελεσματικότητας και της δικαιοσύνης σε κάθε σύγχρονο κράτος. Μέσω της ενοποίησης και αναδιοργάνωσης των ισχυόντων νομοθετικών κειμένων, η κωδικοποίηση συμβάλλει στην ομαλή λειτουργία των θεσμών, την προστασία των δικαιωμάτων των πολιτών και την ανάπτυξη του κράτους δικαίου.

Το προτεινόμενο σχέδιο κώδικα αφορά στην κωδικοποίηση 12 νομοθεσιών σχετικά με έμμεσους φόρους και τέλη, όπως είναι οι φόροι επί συναλλαγών, τέλη τηλεφωνίας, φορολογικές ρυθμίσεις για πλοία αναψυχής, φόρο πολυτελείας και τέλη κυκλοφορίας οχημάτων. Θα πρέπει να επισημάνουμε, ότι η κεντρική επιτροπή κωδικοποίησης κλήθηκε να επιτελέσει ένα πολύ δύσκολο έργο, καθώς οι διατάξεις της έμμεσης φορολογίας είναι διάσπαρτες σε πολλά νομοθετικά κείμενα και αυτό δημιουργεί μεγάλα προβλήματα στην ορθή ερμηνεία και εφαρμογή των σχετικών φορολογικών διατάξεων, τόσο σε φορολογούμενους όσο και στη φορολογική διοίκηση.

Οι κωδικοποιούμενες διατάξεις είναι αρκετά παλαιές και περιλαμβάνουν πολλές τροποποιήσεις. Αυτό έχει οδηγήσει σε φαινόμενα όπως η διατήρηση ανενεργών ρυθμίσεων και η αναφορά σε κατηργημένα όργανα ή διαδικασίες. Η κωδικοποίηση έχει στόχο να επικαιροποιήσει και να βελτιώσει την νομοθεσία, αποδίδοντας τις διατάξεις με σαφή και κατανοητό τρόπο, εξαλείφοντας ασυνέπειες και καταργώντας ανενεργές διατάξεις. Η κωδικοποίηση έμμεσης φορολογίας επιτυγχάνει τη θέσπιση ενιαίου πλαισίου, το οποίο θα ενσωματώσει αποφάσεις και οδηγίες. Αποτελεί ένα χρήσιμο εργαλείο τόσο για τους φορολογούμενους πολίτες και τις επιχειρήσεις όσο όμως και για τις υπηρεσίες. Προσαρμόζει τον ακολουθούμενο τύπο και τις διαδικασίες στις νέες νομοθετικές συνθήκες που έχουν προκύψει. Παρουσιάζει τις διαδικαστικού περιεχομένου ρυθμίσεις, κατά τρόπο ώστε να διακρίνονται τα ζητήματα που ρυθμίζονται στον ίδιο τον κώδικα και εκείνα που αφορούν σε συναφή νομοθετήματα, όπως παραδείγματος χάρη ο κώδικας φορολογικής διαδικασίας.

Επιπλέον, η κωδικοποίηση προσαρμόζει την ορολογία στην οργανωτική αλλαγή που επέφερε η ίδρυση και λειτουργία της Ανεξάρτητης Αρχής Δημοσίων Εσόδων και μεταφέρει το παλαιό κανονιστικό κείμενο στη νεοελληνική για καλύτερη κατανόηση. Στο πλαίσιο αυτό πραγματοποιήθηκε και μερική αναρίθμηση των παραγράφων και άρθρων, όπου ήταν απαραίτητο, χωρίς όμως να προκαλείται δυσχέρεια στη λειτουργία της φορολογικής διοίκησης.

Το σχέδιο του Κώδικα Έμμεσων Φόρων επί των συναλλαγών του πεδίου εφαρμογής του Κώδικα Φορολογικής Διαδικασίας, καθώς και λοιπών φόρων, αποτελείται από 63 άρθρα, κατανεμημένα σε 10 βιβλία ως κάτωθι:

Το Πρώτο είναι το Ψηφιακό Τέλος Συναλλαγής. Επιμερίζεται σε 6 τμήματα, τα οποία περιέχουν τα άρθρα 1 έως 31, με τα οποία κωδικοποιούνται τα άρθρα 2 έως 32 του ν.5135/2024. Είναι ο νόμος για το Ψηφιακό Τέλος Συναλλαγής. Όλο αυτό έχει ως αποτέλεσμα οι υπηρεσίες που παρέχονται προς τον πολίτη να είναι φιλικότερες και καλύτερες και, προφανώς, με μείωση γραφειοκρατίας.

Το Δεύτερο Βιβλίο είναι ο Φόρος Συγκέντρωσης Κεφαλαίων. Εδώ πέρα είναι και αυτό, το οποίο ανέφερε ο Εισηγητής της Αξιωματικής Αντιπολίτευσης. Περιέχει τα άρθρα 32 ως 42, με τα οποία κωδικοποιούνται τα άρθρα 17 έως 31, πλην των άρθρων 25, 26, 28 και 29 του ν.1676/1986 «Επιβολή φόρου στη συγκέντρωση κεφαλαίων» και το άρθρο 10 του ν.3783/2009.

Το Τρίτο Βιβλίο είναι ο Φόρος Ασφαλίστρων, που περιέχει το άρθρο 43, με το οποίο κωδικοποιείται το άρθρο 29 του ν.3492/2006.

Το Τέταρτο Βιβλίο είναι το Τέλος Ανθεκτικότητας στην Κλιματική Κρίση. Περιέχει το άρθρο 44, με το οποίο κωδικοποιείται το άρθρο 53 του ν.4389/2016 «Τέλος Ανθεκτικότητας στην Κλιματική Κρίση», όπως αυτό αντικαταστάθηκε με το άρθρο 30 του ν.5073/2023 και τροποποιήθηκε εκ νέου με το άρθρο 24 του ν.5162/2024.

Το Πέμπτο Βιβλίο είναι το Τέλος Συνδρομητών Κινητής και Σταθερής Τηλεφωνίας, Τέλος Συνδρομητικής Τηλεόρασης. Περιέχει τα άρθρα 45, 46 και 47, με τα οποία κωδικοποιούνται, αντίστοιχα, το άρθρο 12 του ν.2579/1998, όπως αυτό αντικαταστάθηκε με το άρθρο 33 του ν.3775/2009, συμπληρώθηκε με το άρθρο 70 του ν.3842/2010 και τροποποιήθηκε με το άρθρο 59 του ν.4839/2021 Περί του Τέλους Συνδρομητών Κινητής Τηλεφωνίας, με το άρθρο 55 του ν.4389/2016 «Τέλος Συνδρομητών Σταθερής Τηλεφωνίας», όπως αυτό τροποποιήθηκε με το άρθρο 28 του ν.5162/2024 και με το άρθρο 54 του ν.4389/2016.

Γιατί αναφέρομαι σε όλους αυτούς τους νόμους και σε όλα αυτά τα άρθρα;

Για να σας δείξω, πρώτον, την παλαιότητα πολλών από αυτούς τους νόμους, αλλά και το πώς εξελίσσεται η νομοθεσία μέσα στα χρόνια, ώστε να αναδείξω ακόμα περισσότερο την ανάγκη που υπήρχε για την κωδικοποίηση της νομοθεσίας.

Το Έκτο Βιβλίο είναι ο Ειδικός Φόρος σε Είδη Πολυτελείας. Περιέχει το άρθρο 48, με το οποίο κωδικοποιείται το άρθρο 17 του ν.3833/2010, όπως αυτό τροποποιήθηκε με τις διατάξεις του άρθρου 79 του ν.4941/2022 και τις διατάξεις του άρθρου 116 του ν.4964/2022.

Το Έβδομο Βιβλίο είναι για τα Ψυχαγωγικά Τεχνικά Παίγνια. Περιέχει το άρθρο 49, με το οποίο κωδικοποιείται το άρθρο 8 του ν.2515/1997, όπως τροποποιήθηκε με το άρθρο 10 του ν.3037/2002 και ούτω καθεξής.

Το Όγδοο Βιβλίο είναι η Εισφορά Δακοκτονίας. Περιέχει τα άρθρα 50 και 51, με τα οποία κωδικοποιούνται τα άρθρα 2 και 3 του ν.112/1967.

Το Ένατο Βιβλίο είναι το Τέλος Πλοίων Αναψυχής και Ημερόπλοιων. Περιέχει το άρθρο 52, με το οποίο κωδικοποιείται το άρθρο 13 του ν.4211/2013, όπως αυτό τροποποιήθηκε με το άρθρο 85 του ν.4504/2017, το άρθρο 266 του ν.4555/2018, το άρθρο 77 του ν.4607/2019.

Καταλαβαίνετε όλοι πόσο μεγάλη ανάγκη υπήρχε για την κωδικοποίηση.

Το Δέκατο Βιβλίο. Τα Τέλη Κυκλοφορίας. Περιέχει τα άρθρα 53 έως 62, με τα οποία κωδικοποιούνται τα άρθρα 12 ως 23, πλην των άρθρων 15 και 18, του ν.2367/1953, το άρθρο 36 του ν.4850/2021, το άρθρο 20 του ν.2948/2001 και άλλοι νόμοι που ακολούθησαν.

Συμπερασματικά, η κωδικοποίηση της έμμεσης φορολογίας διευκολύνει την πρόσβαση στη νομοθεσία, καθώς αυτή καθίσταται πιο προσβάσιμη και κατανοητή για τους πολίτες και τους νομικούς, αφού οι ισχύουσες διατάξεις συγκεντρώνονται σε ένα ενιαίο οργανωμένο κείμενο, που διευκολύνει τη μελέτη, ερμηνεία και εφαρμογή του Δικαίου, εξορθολογίζει τη νομοθεσία, καθώς νομοθετήματα παρωχημένα καταργούνται, ενώ οι ισχύουσες διατάξεις συνδυάζονται σε ένα οργανικό σύνολο και αναδιαρθρώνονται, το νομικό σύστημα γίνεται πιο αποτελεσματικό και λειτουργικό και ανταποκρίνεται καλύτερα στις ανάγκες της κοινωνίας και των θεσμών, ενισχύει το κράτος Δικαίου- ένα καλά οργανωμένο και κατανοητό νομικό σύστημα είναι θεμελιώδες για την ανάπτυξη του κράτους δικαίου, όταν το νομικό πλαίσιο είναι σαφές και συνεκτικό, η εφαρμογή του Δικαίου γίνεται πιο δίκαιη και αποτελεσματική- η νομοθετική κωδικοποίηση συμβάλλει στην ενίσχυση της εμπιστοσύνης των πολιτών προς το νομικό σύστημα, είναι αναγκαία για την προσαρμογή στη σύγχρονη κοινωνία, με την πάροδο του χρόνου, οι κοινωνικές, πολιτικές και οικονομικές συνθήκες αλλάζουν.

Η νομοθετική κωδικοποίηση επιτρέπει την προσαρμογή του Δικαίου στις μεταβαλλόμενες κοινωνικές συνθήκες, καθώς βοηθά να ενσωματωθούν οι νέες πραγματικότητες μέσα στην υπάρχουσα νομοθεσία, χωρίς να χρειάζεται να ξεκινήσει από την αρχή η διαδικασία νομοθέτησης, ενισχύει τη θέση ενός κράτους σε διεθνές επίπεδο, καθώς η ύπαρξη σαφούς και οργανωμένης νομοθεσίας, οικοδομεί ένα κλίμα εμπιστοσύνης από τους διεθνείς οργανισμούς και τους επενδυτές.

Σας ευχαριστώ πολύ και σας καλώ να υπερψηφίσετε τον Κώδικα Εμμέσων Φόρων, ο οποίος συμβάλλει ουσιαστικά στην ασφάλεια Δικαίου και στην απλοποίηση της νομοθεσίας.

Ευχαριστώ πολύ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Υπουργέ.

Κυρίες και κύριοι συνάδελφοι, στο σημείο αυτό ολοκληρώθηκε η συζήτηση επί του σχεδίου νόμου του Υπουργείου Εθνικής Οικονομίας και Οικονομικών με τίτλο: «Κύρωση Κώδικα Έμμεσων Φόρων επί των συναλλαγών του πεδίου εφαρμογής του Κώδικα Φορολογικής Διαδικασίας, καθώς και λοιπών φόρων».

Όπως προκύπτει από τις τοποθετήσεις των Εισηγητών και των Ειδικών Απορρήτων, ο Εισηγητής της Πλειοψηφίας, ο κ. Παναγιώτης Μηταράκης ψήφισε «ΥΠΕΡ», ο Εισηγητής της Μειοψηφίας, ο κ. Παρασκευάς Κουκουλόπουλος, ψήφισε «ΕΠΙΦΥΛΑΞΗ», ο Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», ο κ.Χαράλαμπος Μαμουλάκης, ψήφισε «ΚΑΤΑ», ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», ο κ. Χρήστος Τσοκάνης, ψήφισε «ΚΑΤΑ», ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ», ο κ. Στυλιανός Φωτόπουλος, ψήφισε «ΕΠΙΦΥΛΑΞΗ», ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», ο κ. Ευκλείδης Τσακαλώτος, ψήφισε «ΕΠΙΦΥΛΑΞΗ», ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», ο κ. Ανδρέας Βορύλλας, ψήφισε «ΕΠΙΦΥΛΑΞΗ», ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ», ο κ. Αλέξανδρος Καζαμίας, ψήφισε «ΕΠΙΦΥΛΑΞΗ» και ο Ειδικός Αγορητής της Κ.Ο. «ΣΠΑΡΤΙΑΤΕΣ», ο κ.Αθανάσιος Χαλκιάς, ψήφισε επίσης «ΕΠΙΦΥΛΑΞΗ».

Συνεπώς, το ως άνω σχέδιο νόμου του Υπουργείου Εθνικής Οικονομίας και Οικονομικών γίνεται δεκτό επί της αρχής, επί των άρθρων και στο σύνολό του ως έχει, κατά πλειοψηφία.

Κυρίες και κύριοι συνάδελφοι, στο σημείο αυτό λύεται η συνεδρίαση της Επιτροπής.

Καλό απόγευμα.

Στο σημείο αυτό έγινε γ’ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Δημήτριος Αβραμόπουλος, Διονύσιος Ακτύπης, Φωτεινή Αραμπατζή, Ελευθέριος Αυγενάκης, Διονυσία – Θεοδώρα Αυγερινοπούλου, Απόστολος Βεσυρόπουλος, Γεώργιος Βλάχος, Χρήστος Δερμεντζόπουλος, Θεοχάρης (Χάρης) Θεοχάρης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλαφάτης, Άννα Καραμανλή, Θεόδωρος Καράογλου, Γεώργιος Καρασμάνης, Εμμανουήλ (Μάνος) Κόνσολας, Γεώργιος Κοτρωνιάς, Νεοκλής Κρητικός, Αθανάσιος Λιούτας, Δημήτριος Μαρκόπουλος, Παναγιώτης (Νότης) Μηταράκης, Θεοδώρα (Ντόρα) Μπακογιάννη, Ξενοφών (Φώντας) Μπαραλιάκος, Χρήστος Μπουκώρος, Μιχαήλ (Μιχάλης) Παπαδόπουλος, Ιωάννης Πασχαλίδης, Ευστράτιος (Στράτος) Σιμόπουλος, Ασημίνα Σκόνδρα, Κωνσταντίνος Σκρέκας, Ιωάννης Τραγάκης, Ελένη-Μαρία (Μιλένα) Αποστολάκη, Παύλος Γερουλάνος, Μιχαήλ Κατρίνης, Παρασκευάς (Πάρις) Κουκουλόπουλος, Δημήτριος Μπιάγκης, Χριστίνα Σταρακά, Όλγα Γεροβασίλη, Γεώργιος Καραμέρος, Βασίλειος Κόκκαλης, Χαράλαμπος (Χάρης) Μαμουλάκης, Κωνσταντίνος Μπάρκας, Νικόλαος Παππάς, Νικόλαος Καραθανασόπουλος, Βασίλειος Μεταξάς, Νικόλαος Παπαναστάσης, Χρήστος Τσοκάνης, Βασίλειος Βιλιάρδος, Στυλιανός Φωτόπουλος, Ευτυχία (Έφη) Αχτσιόγλου, Ευκλείδης Τσακαλώτος, Ανδρέας Βορύλλας, Σπυρίδων Τσιρώνης, Αλέξανδρος Καζαμίας, Ελένη Καραγεωργοπούλου, Αθανάσιος Χαλκιάς, Κυριακή Μάλαμα και Μάριος Σαλμάς.

Τέλος και περί ώρα 17.15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΠΟΣΤΟΛΟΣ ΒΕΣΥΡΟΠΟΥΛΟΣ ΑΣΗΜΙΝΑ ΣΚΟΝΔΡΑ**